Salgaiak eta bidaiariak errepidez garraiatu ahal izateko, baimena lortu behar da. Baimena izapidetu eta emateko eskuduna den administrazioa, oro har, enpresaren egoitza fiskala dagoen tokikoa da, eta Arabako Lurralde Historikoan Foru Aldundiari dagokio. Baimena emanez gero, kontsulta publikoko Garraio Enpresen eta Jardueren Erregistroan inskribatzen da.\nBaimenak publikoak edo pribatu eta osagarriak izan daitezke:\nPublikoak: garraioa jarduera nagusi duten enpresentzat. Eskaera aurkezten duten pertsona juridikoek nortasun propio eta independentea izateaz gain, irabazi asmoz jardun behar dute, eta garraio publikoa sozietatearen helburua osatzen duela beren eskrituretan adierazi.\nPribatu osagarriak: garraioa ez den beste jarduera bat nagusi duten baina, beren helburuak betetzeko, beharrezko zerbitzu osagarri moduan, salgaiak edo pertsonak garraiatu behar dituzten enpresentzat.\nBaimenak gaiaren arabera ere sailka daitezke: salgaiak garraiatzekoak edo bidaiariak garraiatzekoak.\nBaimenik behar ez duten salbuespen kasuak\nSalgaiak eta bidaiariak errepidez garraiatzeko baimena ez da beharrezkoa izango honako kasu hauetan (Lurreko garraioak antolatzeko Arautegiaren 33. artikulua):\nBaimendutako gehieneko abiadurari dagokionez, orduko 40 kilometro gainditzen ez duten ibilgailuei.\nIbilgailu horietan soilik erabiltzeko makina edo gailu finkoak dituzten ibilgailuetan egiten den garraioa (ekipo elektrogenoetan, garabietan, zundaketak egiteko ekipoetan eta abarretan). Salbuespenak barnean hartzen ditu behar bezala funtzionatzeko edo zerbitzuak egoki emateko behar diren piezak, tresnak eta gainerako elementu osagarriak.\n3 gurpil baino gutxiagoko ibilgailuetan garraiatzea.\nSalgaiak 2 tona baino gehiagokoa ez den gehieneko masa baimendua (GMB) duten ibilgailuetan garraiatzea.\nEsparru itxietan soilik egiten den garraioa, lurreko garraioa ez den jarduerak egitekoa, administrazioak, inguruko garraioan eragin berezia dela eta, baimena lortzeko betebeharra ebazpen arrazoituaren bidez espresuki ezarri ez badu.\nBidaiariak garraiatzeko ibilgailuek eramaten dituzten atoietan ekipajeak garraiatzea.\nEtxeko zaborra eta zikinkeria horretarako bereziki egokitutako ibilgailuetan edo toki erakundeak horretarako erosi dituen ibilgailuetan garraiatzea.\nDirua, baloreak eta salgai bitxiak horretarako bereziki egokitutako ibilgailuetan garraiatzea.\nSendagaiak, gailu eta ekipamendu medikoak eta larrialdiko laguntza emateko, batez ere hondamendi naturaletan, behar diren beste gai batzuk garraiatzea.\nGidabaimena edo Gidarien Gaitasun Agiria (GGA) lortzea helburu duten eskola praktikoak ematean egiten den garraioa.\nIbilgailu Historikoen Erregelamenduan jasotako definizioarekin bat, historikoak diren ibilgailuak garraiatzea.\nGarraio baimenak eskuratzeko izapide motak\nSalgaiak edo bidaiariak garraiatzeko baimen bat lortu nahi duten edo horietako bat dagoeneko lortu duten enpresa edo profesionalek honako izapide hauek egin ditzakete:\nBaimenaren alta (Lurreko garraioak antolatzeko Arautegiaren 44. artikulua): Garraio baimen bat lortzeko eskabidea da. Motaren arabera, eskatzaileak baldintza batzuk edo besteak bete behar ditu, eta ibilgailuek gehieneko antzinatasuna izan behar dute.\nBaimena eskualdatzea (Lurreko garraioak antolatzeko Arautegiaren 45. artikulua): Lehendik dagoen baimen publiko baten eta dagozkion ibilgailu guztien titulartasunaren aldaketa da. Kasu horietan, flotak bere batez besteko antzinatasuna gordetzen du.\nOniritzia (Lurreko garraioak antolatzeko Arautegiaren 42. artikulua): Enpresak baimena jasotzeko eskatzen zaizkion baldintzak betetzen jarraitzen duela aldizka egiaztatzea da. Oniritzia bi urtekoa izaten da, Sustapen Ministerioak onetsi duen egutegiarekin bat, hiriarteko taxientzako baimenen (VT-N) kasuan izan ezik, horietan oniritzia lau urterako ematen delako. Enpresak oniritzia emateko izapidea egiten ez badu edo izapidean zehar antzemandako ez betetze bat zuzentzen ez badu, baimena aldi baterako kendu egiten da.\nBaimena berriz gaitzea (Lurreko garraioak antolatzeko Arautegiaren 42.3 artikulua): Aldi baterako indargabetu den baimena berriz indarrean jartzea ahalbidetzen duen izapidea da. Aldi baterako indargabetzeko arrazoia oniritzirik eza izan bada, titularrek urtebeteko epea daukate baimena berriz gaitzeko. Egin ezean, baja emango zaie eta enpresak behin betiko galduko du baimena.\nIbilgailuaren alta (Lurreko garraioak antolatzeko Arautegiaren 44. artikulua): Lehendik dagoen baimenari ibilgailu berri bat atxikitzea da. Bidaiariak autobusez garraiatzeko zerbitzu publikorako baimenetan eta zerbitzu pribatu osagarrirakoetan ez da gutxieneko antzinatasuna eskatzen; salgaien garraio publikoan, aldiz, ibilgailuak gehitu ondoren flotaren batez besteko antzinatasuna ez handitzea eskatzen da.\nIbilgailua ordeztea (Lurreko garraioak antolatzeko Arautegiaren 44. artikulua): Ibilgailuaren altan bezala, salgaien garraio publikoan, ibilgailu baten ordez jarritako ibilgailuak ezin du flotaren batez besteko adina igo. Gidaridun ibilgailuak alokatzeko baimenen kasuan (VTC-N), ibilgailuaren antzinatasuna ezin da 10 urtetik gorakoa izan; taxien kasuan (VT), aldiz, gehienez ere bi urtekoa izan daiteke.\nIbilgailua desatxikitzea (Lurreko garraioak antolatzeko Arautegiaren 44. artikulua): Baimenean agertzen den ibilgailu bat kentzea da. Enpresak nahi dituen ibilgailuak edozein unetan ken ditzake baimenetik. Baimenari lotutako azkena denean, baimena aldi baterako indargabetu egingo da, eta berriz gaitzearen zain geratuko da, hurrengo oniritzia jaso arte. Hurrengo oniritzia jaso aurretik berriz gaitzen ez bada, enpresak galdu egingo du baimena (Lurreko garraioen antolamenduari buruzko Legearen 52. artikulua).\nHelbidea aldatzea (Lurreko garraioak antolatzeko Arautegiaren 37.3 artikulua): Enpresa batek bere egoitza fiskala beste lurralde historiko edo beste autonomia erkidego batetik Arabako Lurralde Historikora aldatzen badu, baimeneko helbidea aldatzeko eskatu behar du, eta eskatzen zaizkion baldintzak egiaztatu.\nBaimenari uko egitea. Enpresak duen baimen baten behin betiko baja emateko borondatez eskatzea da.\nSalgaien garraio baimenak\nSalgaien garraio publikoa, MDL eta MDP\nSalgaiak garraiatzeko zerbitzu pribatu osagarria MPC\nBidaiariei lotutako baimenak\nBidaiariak autobusez garraiatzeko zerbitzu publikoa (VD)\nBidaiariak garraiatzeko zerbitzu pribatu osagarria (VPC)\nOsasun garraioa (VS eta VSPC)\nGidaridun ibilgailua alokatzea (VTC-N)


Zortziko - Auñamendi Eusko Entziklopedia\nZentzu orokorrean, zortzikoa gaur egun da, batez ere, abesti edo pieza musikal bat erritmo oso zehatz batean, 5/8 konpasean idazten dena, eta kasu gehienetan punttuekin, honela gutxi gorabehera. Franko dira egitura honetako abestiak, ezagunenen artean aipa ditzakegu:\nGernikako arbola, Jose Maria Iparragirrerena, Maite, Pablo Sorozabalena, Maitetxu mía, Francisco Alonsorena, edo La del pañuelo rojo, Avelino Agirrerena, adibide gehiegi ez ematearren.\nHala eta guztiz, gaur egun ere, zortziko hitzak beste esanahi batzuk ditu musika eta dantzaren arloan: Nafarroan bereziki egiten diren dantza batzuk, erritmo bitarrean eta 2/4 konpasean idatzita: Lantzeko zortzikoa, Baztango zortzikoa, eta abar.\nBeste zortziko batzuk, beste erritmo batean daude, eta normalean 6/8 konpasean idazten dira: hauek dira, adibidez, Iparragirreren Ume eder bat edo egile ezezagunaren Donostiako hiru damatxo kasuak.\nEta zortziko hitzak, noski, beste esanahi bat du bertsolaritzan: zortzi bertsoko estrofak, bi mota nagusirekin: handia, hamar eta zortzi silabeko bertsoez osaturik, eta txikia, zazpi eta seikoekin. Hedaduraz, bertso horiek kantatzeko erabiltzen diren doinuek -osatzen dituztenak nolabait ere- zortziko izena jaso egiten dute.\nEsanahi hauek, irudiz oso ezberdinak izanik, zerikusi aski estua dutela esan daiteke, begirada historikoa emanez gero.\nLehen erreferentzia zehatzak oso modernoak dira, ia XIX. mendekoak: batetik, noski, Juan Ignacio de Iztuetaren Gipuzkoako dantza gogoangarriak, 1824 urtean argitaraturik, eta bestetik, Humboldt deituriko paperak (XX 1994). Ikerlari alemaniar horrek euskal doinu eta hitz tradizionalak eskatu zituen, eta beraiekin batera egile ezezagun batek (esan da Juan Antonio Mogel izan zitekeela) euskal musikaz zehaztasun handiko deskribapen batzuk ere prestatu zizkion. Dokumentu hauetan, "euskal estilo musikal erabat berezkotzat" jotzen da Europa mailan zortzikoa, eta tartean erritmo hori idazteko arazoak ere aipatzen dira. Egilearen ustez, izan ere, 6/8 idazkera hobea zen 2/4a "baino baina musikari arrotz batek ezingo zuen asmatu euskaldun batek duen espresioa, abestiak eskatzen duen zehaztasuna idatzi arren". Hasier hasieratik, beraz, zortzikoaren izaeraren ezaugarri nagusiak aurkitzen ditugu lehen testiganza hauetan: zortzikoa oso elementu ezaugarrizkotzat hartua izango da euskal musika eta kulturarako, eta hori bere erritmo berezko, bitxia eta zailagatik.\nGarai honetan, ezaguna denez, Mendebaldeko estetika musikala simetrian oinarritzen zen: Ilustrazio garaian, Natura ikuspuntu arrazional batetik ikusten zen, eta bere barnean lege matematikoak betetzen ziren, simetria horien artean. Erritmoa simetrikoa izan behar zen, baina zortzikoarena, beste euskal musika batzuekin gertatzen den bezala, ez zen horrelakoa. Humboldt paperetako egile ezezagunarentzat, adibidez, txistua laguntzen zuen danboliñak mugimendua markatzen zuen erritmo bitxi batekin, efektu "txarra" egiten zuena, baina "herritarrei, horrekin moldaturik, laguntzen ziena".\nIztuetak (1824:48), halere, liburu famatuan, bi zortziko mota definitzen ditu konpasaren arabera: saltotacoac 6/8 konpasean, ziur aski Humboldt paperetan komentatzen ziren beraiek, eta, beste aldetik, 2/4koak, asieraco zortzicoac deitzen dituenak. Hala eta guztiz, Iztuetak erritmoan baino puntuen, edo konpasen, neurketan insistitzen du gehiago, eta badirudi bere buruan zortzikoaren ezaugarri nagusia zortzi konpaseko esaldiak izan behar zela. Ilustrazio garaiko estetika musikalean, esaldiak ere simetrikoak eta erregularrak izan behar ziren, eta badirudi Iztuetarentzat esaldi erregular horiek zituzten doinuak zortzikoak zirela, eta esaldi irregularrak zituztenak, berriz, soinu zaharrak.\nIztuetaren obran oinarriturik, musikologo eta folklorista batzuek hedatu dute zortzikoaren esanahia eta beraz, zortzi konpaseko esaldiak dituzten doinu guztiak zortzikoak izango lirateke, fandangoak eta arin-arinak barne. Esaldi erregular hauek, halere, arruntenak izan dira Mendebaldeko dantza gehienetan Erdi Arotik hona, eta XVIII. mendeko musika erudito aurreklasiko eta klasikoan araua ere. Hain arrunta da estruktura hau, ezen izen propio bat duela, esaldi karratua hain zuzen. Honek bitxiagoak, baina ez erabateko salboespenak bihurtzen ditu soinu zaharrak beraien esaldi irregularrengatik. Irizpide hori jarraituz, beraz, mundu osoko denbora guztietako doinu asko eta asko zortzikoak izango lirateke.\nHala eta guztiz, Iztuetak (1824:104-106) une zehatz batean bere gaztaroan zortziko guztiek hitzak zituztela estrofa baten arabera ere esaten du: zortziko txiki bat, hain zuzen. Eta Humboldtek berak, bere Diario (1924:120-121) famatuan estrofaren garrantzia ere azpimarratzen du, bere landa-lanean horrela esan baizioten. Hau da momentu honetan zortzikoaren etimologiarik probableena, nahiz eta aspalditik esaldiaren estruktura eta batez ere erritmoa berez garrantzitsuagoak izan. Halabaina, esan daiteke historian zehar hitzak dituzten zortziko gehienek erabili izan dutela zortziko txikia estrofa.\nXIX. mendea eta Iparragirre\nXX. mendeko eztabaidak


Sasietako mankomunitateko informazioa eguneratuta - Oharrak - Zumarraga\nSasietako mankomunitateko informazioa eguneratuta\nDeia luzatzen zaie herritarrei, hondakin hauek etxean gorde eta kalera atera ez ditzaten.\nGogoratu Urretxu, Beasain eta Ordiziko garbiguneak irekita daudela baina gremio profesionalak eta udaletxeetako zerbitzuak atenditzemn dituztela soilik. Beraz, herritarrei garbiguneak ez erabiltzeko deia egiten zaie ezinbestekoa ez bada. Ordiziko eta Urretxuko garbiguneetan etxeko animalien (maskoten) gorpuak normaltasunez jasoko dira.\nTransizio Ekologikoko Ministerioak, Osasun Ministeritzak emandako gomendioak jarraituz, COVID-19 dela eta, etxean bakartuta/berrogeialdian pertsonak dituzten etxebizitzetan sortutako hondakinak behar bezala kudeatzeko jarraibide hau eman du.\nZERTAN BEREIZTEN DIRA KONFINAMENDUA ETA BERROGEIALDIA (BAKARTZEA)?\nKONFINAMENDUA alarma-egoera ebazten duen Gobernuaren dekretuak ezartzen du herritar GUZTIENTZAT. Konfinamenduak irauten duen bitartean baimendutako kasuetarako soilik etxetik atera ahal izango da, hala nola erosketak egiteko, medikuarengana joateko, farmaziara joateko, zaborra ateratzeko, kutxazain automatikora joateko, txakurra paseatzera ateratzeko etab.\nAldiz, osasun-langileek ezarritako berrogeialdian dauden pertsonek, COVID-19rako positibo eman dutelako edo haiekin kontaktu estuan egon direlako, EZINGO dute etxetik irten gaixotasunak irauten duen bitartean.


"Konfinamendua guztiontzat da gogorra, baina haurren kasuan dimentsio bereziak har ditzake" - Ehu - Hiruka.eus\n"Konfinamendua guztiontzat da gogorra, baina haurren kasuan dimentsio bereziak har ditzake"\nUnai Brea 2020-04-27 22:37\nNahia Idoiagaren esanetan, umeek uste baino hobeto egokitzen dira egoerara, "baina horrek ez du esan nahi ondo daudenik". © EHU\nEspainiako Gobernuak umeak egunean ordubetez etxetik irteteko baimena eman zuenerako, egun batzuk zeroatzan lanean EHUko Hezkuntza Fakultateko hainbat irakaslek eta ikerlarik osatutako talde batek, konfinamenduak etxeko txikienengan duen eragina neurtzeko asmoz. Koronabirusaren krisia ia erabat helduen ikuspegitik kudeatu dela adierazi dute, besteak beste.\nNahia Idoiaga da taldeko ikertzaileetako bat, eta oso adjektibo berezia erabili du COVID-19 pandemiak eragindako egoera deskribatzeko: adultozentrikoa. Pedro Sánchez Espainiako presidenteak alarma-egoera aldarrikatu zuenetik, berak eta bere lantaldeak kezka izan dute konfinamenduak adingabeengan izan dezakeen eraginaz. "Egoera hau guztiontzat da berria eta gogorra, baina haurren kasuan dimentsio bereziak har ditzake". Horregatik, eragin hori ahalik eta zehatzen neurtzera ekin dio Hezkuntza Fakultateko hainbat psikologok, hezitzailek, soziologok eta pedagogok osatutako talde batek. "Umeak erdigunean jartzea gure ardura badela deritzogu".\nIkerketa egiteko inkesta bat prestatu dute, gurasoek eta seme-alabek elkarregaz bete behar dutena. Lehenik, gaur egungo egoeraren gaineko marrazki bat egiteko eskatzen diote umeari, eta hortik abiatuta "familian elkarrizketa bat sortzea da helburua". Batetik umeek COVID-19az duten pertzepzioa ezagutu gura dute, eta bestetik haien ongizatea zein den jakin. Hego Euskal Herriko eskola denetara bidali dute galdetegia, hortik familietara zabal dadin. Umeek, printzipioz, 4 eta 12 urte bitartekoak izan behar dute, baina onartzen dituzte 3koak ere, berba egiteko gai badira eta gura badute.\n"Sánchezek alarma-egoera ezarri zuenean hiruzpalau aipatu zituen txakurrak, eta umeak behin ere ez", dio Nahia Idoiagak, "eta horri buruz hausnartu beharra dago". Irakaslearen esanetan, euren asmoa ez da erakundeek ezarritako neurriak egokiak diren ala ez baloratzea, martxoaren erditik oraintsu arte (eta orain ere askorik ez) etxetik irten ez izanak umeengan zer eragin duen eta eurek zelan ulertzen duten jakitea baino.\nMomentuz jasotako erantzunen aranera, eta eurek euren etxeetan dituzte egoeretatik abiatuta (amak dira lantaldeko kideetako asko) umeek erresilientzia badutela eta "pentsa genezakeena baino hobeto" egokitzen direla uste dute, "baina horrek ez du esan nahi ondo daudenik". "Aitortu egin beharko litzaieke egiten ari diren esfortzu ikaragarria", gaineratu du Idoiagak.\nIkerketan parte hartu gura dutenek lotura honetan sartuta dute aukera:\nJasotako kritika andanagatik iritziz aldatu behar izan du Espainiako Gobernuak. "Espainiakoa entzuten dakien gobernua denez", Osasun ministro Salva...


Lanaren feminizazioa – Gizapedia\nLanaren feminizazioa lanbide batean emakumeak nagusitzen direnean gertatzen da, gehienetan prekarizazio eta soldata arraila nabarmenekin, gizonezkoen antzeko lanbideen aldean. Adibide moduan, erizainak daude, gehienak emakumeak, tradizionalki mediku gehienak, goragoko maila batean, gizonak diren bitartean; beste adibideak kazetaritza eta lehen mailako hezkuntza dira, non XX. mendeko amaierara arte gizonak ziren gehiengo, baina geroztik emakumeak sartzen joan eta horietako batzuetan emakumeak dira nagusi gaur egun. Goi mailako lanbideetan, lanaren feminizazioa sexuen berdintasunaren aldeko fenomenoa kontsidera daitekeen arren, feminizazioarekin batera lanbidearen prestigioaren gainbehera eta prekarizazioa gertatzen dira.\nLan-prekarietatea, lan-prekarizazioa eta prekariatua\nLan-prekarietatea lanpostu ez egonkorrak, soldata murritzak, lan-eskubideen urraketa, eta lan ordutegi eta egutegien gehiegizko malgutasuna dituen enpleguaren egoera da, enplegu duin eta tipikotik desbideratuz. Lan-prekarietatean lan egin eta…\nPauperizazioa herritarrek eta familiek, indibidualki nahiz kolektiboki, jasaten duten pobretze-prozesua da. Egoera sozioekonomikoaren aldaketa kuantitatiboa da, erosketa-ahalmenaren eta orokorrean bizitza-mailaren gainbehera dakarrena, indibidualki bizitako gertakarien ondorioz (lanpostu galera edo…\nBigarren etxebizitza edo bigarren bizitetxea aisialdirako erabiltzen den etxebizitza da, bizitetxe nagusiaz gainera, bereziki asteburu eta oporraldietan okupatzen dena. Bigarren etxebizitzak ugariak diren eskualdeetan, etxebizitza prezioaren igoera orokorra…


WhatsApp-en talde izen onenak Androidea\nAaron Rivas | | Android aplikazioak, Whatsapp\nWhatsApp berehala berehalako mezularitza aplikaziorik erabiliena da mundu mailan, eta horregatik, hain zuzen ere, horregatik izan ohi da komunikazio bide hobetsia lagunen, ezagunen, ikasleen, lankideen, langileen eta familiaren arteko talde-txatak sortzeko. WhatsApp-en sortutako talde baten asmoa edo xedea edozein dela ere, beti da ona zerbait dibertigarria, burutsua, originala, komikoa, burutsua eta / edo sortzailea den izen bat edukitzea.\nHorregatik zerrendatu dugu atal honetan WhatsApp-en taldeak sortzeko erabil ditzakezun ehunka izen. Aukeratu zure taldearentzako gehien gustatzen zaizuna eta barre algara pixka bat lagunekin.\nJarraian aurkituko dituzun WhatsApp taldeen izen guztiak dauden moduan erabil daitezke edo, bueno, erabili itzazu ideia gisa eta aldatu zure gustura, sortuko duzun taldearen gaiarekin bat datorren aukeratzeko. Aldi berean, Emojiak (aurpegierak) gehi ditzakezu, hala nola aurpegiak, esamoldeak, irudiak eta zure taldearentzat pentsa dezakezun guztia.\n1 WhatsApp-eko mutil taldeentzako izenak\n2 WhatsAppen neska taldeen izenak\n3 WhatsApp-en familia-taldeen izenak\n4 Langileen eta lankideen WhatsApp taldeen izenak\n5 Kirol taldeentzako WhatsApp taldeak\n6 Helduentzako WhatsApp taldeen izenak\n7 WhatsApp taldeen izenak gimnasioetarako\n8 Nola sortu WhatsApp talde bat\nWhatsApp-eko mutil taldeentzako izenak\nLagunekin WhatsApp talde batean bazaude, baliteke jarraian biltzen ditugun hauetako bat edo gehiago gustatzea. Jakin badakigunez, mutiko taldeak txantxetan eta konpasekin barre egiten zutenak dira, aukeraketa argitsuena aurkituko duzu dibertigarrienetik dibertigarrienetik serioenera eta zentzuduneneraino.\nKrema eta krema.\nThe Avengers (edo Avengers).\nKontrolik gabeko gaiak.\nLagunak aukeran, ez betebeharraren arabera.\nZure burua errespetatu gabe ».\nBeti betetzen dutenak.\nNegar egiten ez dutenak.\nLagunak emakumeen aurretik.\nMemeak, garagardoak eta festak.\nOso ergelak ergelak.\nBat guztientzat eta guztiak batentzat.\nUmore beltz ona.\nTestosterona besterik ez.\nZentzugabeak, baina ipurdiak ez.\nMutilak besterik ez.\nDirurik gabe, baina tumbaorekin '.\nArra bular iletsuak.\nPistan beti kontrolatzen dutenak.\nMutil txarrak bizitzarako.\nInorengan sinetsi gabe.\nInteligentziak atzetik gaitu, baina azkarragoak gara.\nInoiz huts egiten duen konbinazioa.\nEz dago merkataritzarik eta ez dago ezer hoberik egiteko.\nItsusia, baina dibertigarria.\nAutoak, motorrak eta festak.\nSentimendurik ez dutenak.\nBeste ama bateko anaiak.\nLehenengo festa, gero festa eta azkenean festa.\nBatuak hobeto gaude.\nElkarrekin ibiltzen gara, elkarrekin hiltzen gara.\nParranderos hil arte.\nNahi dutelako ahal dutenak.\nGizon bakoitza beretzat.\nMundua gure aurka.\nArauak hautsi behar dira.\nTaldetik kendu zaituzte.\nGutxien mozkortzen direnak.\nBizitza onaren maitaleak.\nAtzean dagoen talde txikia.\nOso fina, hain freskoa.\nEzer ez dena bihurtzen den lekuan.\nFluxu gehien duen patata.\nAlboetara begiratu gabe.\nNeska-lagun batekin etortzea debekatuta.\nBeti elkarri laguntzen diotenak.\nMemeak, memeak eta meme gehiago.\nJokoen aurretik seriotasuna ... edo alderantziz da.\nGehien apurtzen dutenak.\nAnaiak baino gehiago, anaiak gara.\nLangileak atsedenik gabe.\nMatxinoak arrazoirik gabe.\nWhatsAppen neska taldeen izenak\nNeskak sotilagoak dira eta, oro har, lagunekin lotu daitezke. Elkarren artean maitagarrienak ere badira, baina ez dira horretarako aspergarriak; guztiz kontrakoa. Hori dela eta, jarraian, WhatsApp taldean gehitu ditzakezun neska taldeentzako hainbat izen zerrendatu ditugu.\nLagunak beti elkartuta.\nPrintzesik gabeko printzesak.\nBakarra eta ordezkaezina.\nPowerpuff neskak edo super babes.\nEsamesak gure pasioa da.\nLehenik eta behin erraza dela erakusten duzu.\nGlamour hutsa 100ean.\nNor hilko dugu?\nHerri / hiriko rumberak.\nBatuak ederragoak gara.\nElkarrekin kausa baten alde, bizitzak bereizita.\nMakillaje distiratsua dutenak.\nHemen gertatzen dena hemen geratzen da.\nAtzo gertatu zen?\nDebekatuta dago mutil-lagun batekin etortzea.\nWhatsApp-en familia-taldeen izenak\nFamilia estua eta oso maitagarria izan ohi da. Hala ere, lagunen arteko txantxek eta hitzaldiek ez dute inoiz minik egiten, eta gutxiago izeba bochinchera-rekin. Horregatik, WhatsApp-en familia taldearentzat erabil ditzakezun hainbat izen dibertigarri eta ero hautatu ditugu. Gustatzen zaizkizun pixka bat serioagoak diren beste batzuk ere badaude.\nFamilia lehenengo, gero lagunak.\nIrrika gauen emaitza.\nAmatxoekin eta haien bedeinkapenekin borrokan.\nBaimena eskatu behar duzun lekuan.\nEtxea etxean gozoa.\nEz ditut pertsona horiek ezagutzen.\nZoro hutsa eta normal bat ere ez.\nZer gertatzen da babesik erabiltzen ez duzunean.\nBizitza eta odola.\nLangileen eta lankideen WhatsApp taldeen izenak\nBulegoan eta ia edozein lan-ingurunetan ezinbestekoa da lankideekin eta lankideekin komunikazio ona izatea eta mantentzea. WhatsApp da lantaldeak sortzeko aplikazio nagusietako bat eta, hain zuzen, horregatik, izen hauetako batzuk ezin hobeak izan daitezke konpainiaren lan taldearentzat. Asko dibertigarriak eta komikoak dira, beste batzuk ez hainbeste.\nTalde bat baino gehiago familia bat.\nLan gogorra edo lanean iraunkorra?\nEskerrik asko Jainkoa ostirala da!\nEstresik gabe ez dago emaitza onik.\nEnpresa nire bigarren etxea da.\nGaur ateratzen da.\nAstelehenak gorroto ditut.\nHemen dator nagusia.\nKirol taldeentzako WhatsApp taldeak\nOhikoa da kirol taldeetan, futbola, beisbola, saskibaloia eta beste edozein kirol direla, batasun handia egotea eta algara inoiz ere ez izatea faltan, horregatik lagun arteko zirkulu onenetako bat bihur daitezke. Gertaerarik ez dagoenean harremanetan egoteko, ona da jarraian zerrendatzen ditugun izen hauetako batzuekin WhatsApp talde bat edukitzea:\nKirola bizitza da.\nTxapelketa hori gurea izango da.\nMosketariak baino elkartuagoak.\nBeti garaipenaren alde.\nBeisbola da nire pasioa.\nBat irabazten ez dutenak.\nBorroka galtzea ez da gerra galtzea.\nHelduentzako WhatsApp taldeen izenak\nHelduen lagun talde bat baduzu, elkarrizketarako gaiak oso anitzak izan daitezke eta, batzuetan, zaharkituta daude haur eta nerabeentzat. Horregatik, WhatsAppeko helduen taldeen izenak iradokitzaileak izan daitezke, baina dibertigarriak edo serioak ere izan daitezke.\nTxantxa besterik ez, baina nahi baduzu ez da txantxetakoa.\nGaragardo bat eta etxera.\nHemen dena doa.\nBirras eta bizitza ona.\nAzkena eta alde egiten dugu.\nInork ez dezala hemen zer gertatzen den jakin.\nLarria, baina ez mingotsa.\nBehin bakarrik bizi zara.\nHaurrak etxe barruan.\nEz errespetatu ».\nWhatsApp taldeen izenak gimnasioetarako\nJende asko dago sasoian eta osasun fisiko oso onean jarraitu nahi duena. Batzuek pisua galtzeko egin nahi dute, beste batzuek kontrakoa besterik ez dute nahi. Badira muskuluak eraiki nahi dituztenak edo, emakumeen kasuan, gorputzari figura sexuagoa ematen diotenak ere.\nHelburua edozein dela ere, jende talde batekin joaten bazara, WhatsApp talde batek ez du minik egiten, eta gutxiago gimnasiora entrenatzera edo edozein estadiora kirola praktikatzera joateko eskainia dago. Beraz, ondorengo izenak begiratu beharko zenituzke.\nMina Ez, Irabazirik Ez.\nGimnasioa edo ezer ez.\nIragana zapaldua eta etorkizuna giharrekin.\nZero gantz, proteina osoa.\nNola sortu WhatsApp talde bat\nAzkenean, WhatsApp-en talde bat nola sortu ez badakizu, hemen esaten dizuegu. Jarraitu beheko urratsak:\nIreki WhatsApp eta egin klik ikonoan interfazearen goiko eskuineko izkinan dauden hiru puntuekin.\nOndoren, bost aukera erakusten dituen leiho bat agertuko da; egin klik lehenengoan, hau da, Berria taldea.\nGeroago, hautatu WhatsApp taldean gehitu nahi dituzun kontaktu guztiak.\nAmaitzeko, idatzi nahi duzun taldearen izena eta igo profileko argazkia taldearentzat, zuk aukeratutako irudia ere izan daiteke.\nAzkenean, egin klik botoi berdean eta zure taldea sortuko duzu.\nArtikuluaren bide osoa: Androidea » Android aplikazioak » WhatsApperako talde izen onenak


Altzoko Handiaren bila dabil Aranzadi - bizkaie.biz\nAltzoko Handiaren bila dabil Aranzadi\nBizkaie! 2020-08-13 08:12 Pil-pilean\nAltzo Azpiko hilerrian ei dagoz haren hazurrak, baina ez da guztiz ziurra.\nAranzadi Zientzia Alkarteko kideak Altzon lanean hasi dira, Migel Joakin Eleizegi Ateaga, Altzoko Handia, bertako hilerrian ete dagoan jakiteko. Berez, heriotza-ziurtagiriak dino Altzo Azpiko San Salbador eleizako hilerrian emon eutsela lur, eta datu hori jo da zuzentzat beti. Dana dala, zurrumurrua be beti ibili izan da ahoz aho, baten batek hazurrak ostu zituala. Horregaitik, zalantzea behin betiko argituko dau Aranzadik.\nAltzoko Udalaren (Gipuzkoa) eta Aranzadiren arteko alkarlanari esker hasi ditue indusketak hilerrian, Paco Etxeberria mediku forenseak gainbegiratutako talde baten eskutik. Zeregina argi eta garbi dago: Altzoko Handia lurperatuta dagoan lekuan hazurrik dagoan begiratu, eta egon ezkero, harenak dirala baieztau.\nMigel Joakin Eleizegi 1818an jaio zan Altzon. Gaztetan emon eutsen Altzoko Handia ezizena, ohi baino handiagoa zalako. Hazi eta hazi segidu eban, 2,40 metro altu izatera heldu arte. Haren ezohiko tamainuak hemengo eta urruneko jentea harritu eban: Europa guztitik ibili zan Eleizegi, eta jenteak pagau egiten eban bera ikusteko. Bizimodu horregaz gogaituta, jaioterrira bueltan, 1861ean hil zan.\nAltzoko Handiaren memoria ez da amatau haren heriotzatik mende eta erdira, herritarrek kontu ugari dakiez eta herriko eleizako horman oraindino koskak dagoz, Eleizegiren altuerea, besoen zabalerea... neurtzen zituenekoak. Azken urteotan, batez be 2017an Handia filma estreinau zanetik, Altzoko Handiaren figurea barriro ibili da publiko zabalaren ahotan, eta haren mitoa, Altzo eta inguruak zeharkatu eta Euskal Herri osora zabaldu da.\nHain zuzen be, Handia filmaren amaierako eszena baten agertzen da Eleizegiren hazurrak ostu zituenekoa. Film horrek eta urteotan argitaratutako liburu batzuek lagundu dabe zalantzea handitzen. Horregaitik, orain Aranzadik ziurtatu egin nahi dau Altzoko Handiaren gorpuzkiak jagoken lekuan dagozala.


Dani Fano: «Langile batek 'nahikoa da' esaten duen aldiro jaioko da Miguel Marmol» | Kultura | Berria\nDani Fano. Komikigilea\n«Langile batek 'nahikoa da' esaten duen aldiro jaioko da Miguel Marmol»\nLetra larriz idatzitako izena da Miguel Marmolena El Salvadorko mugimendu iraultzailean. Hainbatetan atxilotua eta torturatua, hamaika aldiz egin zion izkin heriotzari. Haren bizitza komiki bihurtu du Fanok.\nDuela zortzi urte, abentura handi batean sartu den Dani Fano komikilaria (Donostia, 1968). Miguel Marmol (Ilopango, 1905-San Salvador, 1993) militante komunista salvadortarraren ibilbidea ezagutu, eta haren bizitza eleberri grafiko batean islatzea erabaki zuen. Hamaika aldiz usaindu zuen heriotza Marmolek, baina guztietatik bizirik atera zen, nolabaiteko mito iraultzaile bilakatzeraino. Hortik komikiaren izenburua ere: Migel Marmolen hamaika eta bat jaiotzak. Zortzi urte izan dira, baina proiektuaren gozoak nekeak arindu dizkio Fanori: «Halako lan luzeak egitean, ohikoa da nekatuta eta gogaituta bukatzea. Baina sekula gertatu ez zaidana gertatu zait lan honekin: ez naiz nekatu edo erre!».\nNola iristen da donostiar bat XX. mendeko militante komunista salvadortar guretzat nahiko ezezagun baten bizitzara?\nEduardo Galeanoren testuen bitartez ezagutu nuen Miguel Marmol. Memoria del fuego-ko azken liburukiaren (El siglo del viento) nolabaiteko ardatza Miguelito da. Hain zuzen ere, hor aurkitu nuen haren bizitza jaiotzen bidez kontatzeko ideia. Hor sortu zen Miguel Marmolen bizitza komiki bihurtzeko aukera. Hasi nintzen pentsatzen Xabiroi-rako istorio labur bat egin nezakeela, baina, arakatzen hasi, eta Roque Daltonek hari buruz idatzitako liburua aurkitu nuen. Niretzat mugarri bat izan zen. Maitemindu egin nintzen pertsonaz, eta ikusi nuen istorio potoloa zegoela hor.\nZortzi urte eman dituzu Miguel Marmolekin. Asko aldatu zaizu hartaz duzun pertzepzioa?\nErabat. Guretzat ez da iraultzaile ezaguna, nahiz eta ohartu naizen oso esanguratsua eta pisu handikoa izan dela. Ez bakarrik El Salvadorren, baita Erdialdeko Amerikan ere. Hazten eta hazten joan zait, hasieran pentsatuko ez nuen moduan. Orain familiakoa dut: entzuten dizkiot pausoak korridorean; etxean bizi da. Ez da desagertuko nire bizitzatik. Hori oso garbi izan dut El Salvadorko lagunekin harremanetan hasi nintzenenetik. Miguel Marmol ez da hil. Hilezkorra da, eta jaioko da edozein langilek eskua altxatu eta «nahikoa da» esaten duen aldiro.\nGaleano inspirazio iturri izan duzu, eta pertsonaia gisa ere agertzen da komikian. Material hornitzaile ere izan da?\nEz askorik. Bere testuak oso laburrak dira, zoragarriak, baina ez dute asko kontatzen. Dena dela, zalantzak nituenean, jo nuen harengana. Roqueri ezin nion kontsultatu [1975ean hil zuten], eta, zoritxarrez, orain Galeanori ere ez.\nGaleanori lanaren parte bat erakusteko aukera izan zenuen?\nNahi baino gutxiago. Bi atal eginak nituen, eta storyboard-a osorik bidali nion. Hori da lan honen inguruan izan dudan pena bakarra. Galeanok liburua irakurri ez izana.\nDalton bera bizpahiru orritan agertzen da, baina bere presentzia liburu osoan dago.\nBai, bai, agerikoa da bere figura liburu osoan. Roqueren umorea dago liburuan, edo hala izan zedin nahi izan dut nik. Ez dakit lortu dudan, baina uste dut badagoela Roqueren espiritu borrokalari eta era berean zirtolaria. Ziur aski, bat egiten dudalako bere umorearekin.\nEl Salvadorren ere egon zara. Han ezaguna da Marmol?\nBelaunaldiaren arabera. Militantzia politikoan ibili direnek oso ondo ezagutzen dute, eta gerran aritu ziren gehienek ere bai. Baina gazteek oso gutxi. Sonsonateko unibertsitatean eman genuen hitzaldi bat 200 lagunen aurrean, eta galdetu genien ea ezagutzen zuten. Inork ez zuen ezagutzen.\nTransmisioak huts egin du, orduan?\nBai, Museo de la Palabra y la Imagen ari da El Salvadorren memoria jaso eta zabaltzen, baina ez da gobernu erakunde bat. Gobernuak ez du lan hori egiten. Ikasleei galdetu nien ea komikiak irakurtzen zituzten, eta ea Batman ezagutzen zuten. Baietz haiek. Eta esan nien Miguel dela haien Batman, haien superheroia: hilezkorra, nekaezina eta guztiahalduna!\nZenbateraino birsortu duzu Miguel Marmolen bizitza?\nHau lan literario bat da, ez lan historiografiko bat. Baina egia da fikzio gutxi dagoela, ia batere ez. Gertakari nagusiak errealitateari lotuta daude; noski, alde literarioa nabarmenduta.\nDokumentatu beharra obsesio bilakatu zaizu?\nBai, bai! Hau [komikiko irudi bat seinalatuz] ez da edozein tren makina. Bide hori egiten zuen tren makina da! Inork ez dio erreparatuko, baina berdin zait! El Salvadortik 8.000 kilometrora egonda, segurtasun falta ikaragarria daukazu. Eta hori orekatzeko tresna bakarra lana izan da. Datuak ondo ematea oso inportantea da, baina obsesiboa bilakatu zait: armadaren logotipoak, jeep-ak, hegazkinak... Bi funtzio ditu dokumentazioak: ni sarraraztea kontatu nahi dudan istorioan, eta nire parakaidismoa konpentsatzea.\nErrealitateari fidel izate horrek mugatzen dizu irudimena?\nHala beharko luke, baina Miguelitoren kasuan kontrakoa da! Niri ez litzaizkidake bururatuko berari gertatutakoak! Alderantziz. Gauza batzuk leundu egin ditut sinesgarri bihurtzeko.\nJaiotzak kontatuz kontatu nahi izan duzu haren istorioa...\nIdeia polita iruditu zitzaidan, oso ondo adierazten baitu pertsonaia bera. Jaiotza, erdi-heriotza edo berpizte horiek ardatz bilakatuz gero, mezu bat bidaltzen duzu izenburutik. Horrek, jakina, egitura bat izatera eraman nau, eta jaiotzen inguruan gertatzen dira gertatzen direnak. Ondorioz, bere bizitzako pasarte batzuk ezin izan ditut sartu. Esaterako, iraultza komunista ezagutzeko SESBera egin zuen bidaia. Horrek beste komiki baterako ematen du!\nNahiz eta asko ia ez agertu, hamarnaka pertsonaia landu dituzu. Garrantzi handia eman diozu haien karakterizazioari?\nNahiz eta protagonista garbi bat egon, beti merezi du inguruko pertsonaiak ere ondo lantzea. Eman behar zaie behar duten denbora. Feliciano Ama irudikatzea, adibidez, hunkigarria izan da, azken batean, indigena guztien borroka irudikatzen nuelako pertsonaia horrekin. Merezi du bigarren mailako pertsona horien inguruan logikak esango lukeena baino denbora gehiago ematea. Bi binetatan agertuko dela bakarrik? Berdin da. Landu pertsonaia, emaiozu denbora eta nortasuna. Hor dira, bineta bakarrean, Guillermo Escalon eta Manuel Sorto zinemagileak. Asko lagundu didate, eta, gainera, ezagutu eta filmatu egin zuten Marmol. Agertu behar zuten.\nProiektu kolektibo gisa ikusten duzu liburua?\nErabat. Nik marraztu dut, idatzi dut gidoia eta hartu dut lan handi bat. Baina hemen jende askoren lana dago. Begi bistakoena, Daltonena eta Galeanorena. Baina bada El Salvadorko memoria historikoa jaso duten askoren ekarpena ere.\nPaisaiak marraztean detaile handiarekin aritu zara. Pertsonaiak, berriz, errealismoaren eta karikaturaren artean mugitzen dira. Zeren arabera erabaki duzu?\nUtzi diot inspirazioari... Gorputzak esaten zidanaren arabera jokatu du. Farabundo Marti, adibidez, ez nuen karikaturizatua ikusten. Zergatik? Bada, ez dakit. Aldiz, Maximiliano Hernandez Martinezek eskatzen zidan karikatura... Edo Marmolen amonak... Agian, haurrak garenean karikaturizatuago ikusten dugulako mundua.\nHamaika aldiz hiltzeko zorian egon arren, Marmolen heriotza ez duzu sartu liburuan. Zuretzat bizirik dagoen seinale?\nMiguelito ez da hil. Niretzat mito bat da. Ez dakit El Salvadorren zenbatek aitortuko dioten izaera hori, baina Miguelito eta heriotza ez datoz bat. Hemen gelditzeko etorri zen mundura.\nGazteleraz idatzi duzu komikia, eta Koldo Izagirrek egin du euskarazko itzulpena. Baina zuk esan duzu euskarazkoa ere jatorrizko bertsioa dela. Zergatik?\nHizkuntza oso garrantzitsua zen liburu honetan; batetik, Daltonen eta Galeanoren testuak daudelako, eta, bestetik, El Salvadorko hizkera jaso dugulako. Hizkuntzak distira berezia du, eta euskarazko bertsioan ez nuen nahi itzulpen estandar eta gozaturik. Behar nuen bertsio bat, ez itzulpen bat. Eta Koldok lan zoragarria egin du; azken batean, jatorrizko bertsio bat da.\nLiburuak itxaropena transmititzen du, oro har. Utopiak beharrezkoak dira?\nNik uste dut baietz. Berdin du zenbat porrot jasaten dugun. Lepoan hartu, eta segi aurrera! Hori da Miguelito. Eta langileen borrokak zerbait behar badu, indarra eta energia behar ditu, ez sakrifizioa eta tristura. Hori da Miguelitoren mezua. Hori da Lucio Urtubiaren mezua. Borroka egiten da irabazteko. Ez dugula irabazi? Bada, segitu saiatzen.\n«Lehen ez zuen prestigioa eskuratu du komikiak»


Uda bete-betean murgilduta gauden honetan Euskal Herriko hirietako eta herrietako festek ez dute etenik; eta imajinatzen al dituzue jaiak dantzarik gabe? Guk ez. Festa eta dantza eskutik helduta doaz; dantzan ospatzen ditugu festak eta dantzan pasatzen dugu uda. Datozen hiriburuetako jaietan ere ha...\nKezka dantza taldea 2019/07/29\nEzpeletan kanpamendu-basea jarrita, Gauargi nazioarteko foklore jaialdiaren baitan, astebete Lapurdin dantzan eta festan aritu da Kezka dantza taldeko gaztetxo talde bat uztailaren 17tik 23ra bitartean. Palestina, Argentina, Bolivia, Txetxenia eta Ukrainiako folklore taldeekin batera, eta beste e...\nKattalin Agerre 2019/07/29\nHERRIXA DANTZAN 2019/07/28\nDuguna - Iruñeko dantzariak 2019/07/24\nDantzertiko lehen promozioaren graduazio ekitaldia izan da Bilboko Juan Krisostomo Arriaga Musika Kontserbatorioan uztailaren 12an . Esker oneko hitzak nagusi izan zituen hitzorduak gonbidatu berezia izan zuen lehen aukera honetan: Juan Antonio Urbeltz folklore ikertzaile eta adituak eman zuen ek...\nGaraiko eta durangaldeko XX. mende hasierako dantza irudiak Zubiaurretarren bilduman\nDantzari-dantza orain 90 inguru nola dantzatzen zen ikusteko ezinbesteko erakusketa dago Bilboko Arte Ederren Museoan. Valentin eta Ramon Zubiaurre margolari ospetsuek egindako argazki eta film bilduma dago ikusgai ekainaren 5etik urriaren 6ra arte . Zubiaurretarrak Madrilen bizi zen euskal ja...\nBerria: 2019/07/23 Historia nahasiaren isla\nBerria: 2019/07/24 «Garaia baino lehen jaio nintzen dantza garaikiderako»\nBusturialdeko Hitza: 2019/07/20 Herri bat dantzan jarri dute beste behin\nDurangaldeko Telebista: 2019/07/28 Gorka persigue en Madrid su sueño de convertirse en bailarín profesional\nBerria: 2019/07/28 Euriak bahitu ditu bestak\nEitb: 2019/07/16 Mahaigaineko dantza, Markinako Zerutxo dantza taldearen eskutik\n2019/07/22 Gehiago irakurri →


kritiken hemeroteka » Narrazioak funtziona dezan\n« Mapa eta lurraldea | Zertarako poetak after Banksy? »\nNarrazioak funtziona dezan Alex Gurrutxaga / Berria, 2015-02-22\nAurreneko narrazioan gogoz kontra bidaiatzen duen protagonista agertzen zaigu. Txentek “penak eta minak” barruan daramatza, eta Erromara egiten duen bidaian aterako zaizkio, modu oso partikularrean. Bi narratzailerekin jolasten du idazleak: bata, Txenteren bidaia kontatzen diguna; bestea, Txente bera, bidaiatzeari buruzko bere usteak ematen dituena. Horrela, narrazioa eta saiakera tonua uztartuz, teknikak nabarmen laguntzen dio istorioari.


Irekia Eusko Jaurlaritza - Gobierno Vasco :: Atzerriko hizkuntzako 170 elkarrizketa-laguntzaile ikasgeletako lanari ekiteko prest\nAtzerriko hizkuntzako 170 elkarrizketa…\n<img src="https://www.irekia.euskadi.eus/uploads/cover_photos/41190/original/eugenio_jimenez.jpg" style="max-width:100%" alt="Eugenio Jimenez, Ikastetxe eta Plangintza zuzendaria, zenbait laguntzailerekin solasean, Barakaldoko HEOan" />\nEugenio Jimenez, Ikastetxe eta Plangintza zuzendaria, zenbait laguntzailerekin solasean, Barakaldoko HEOan Iturria: Irekia\nHezkuntza Sailak 115etik 160ra igo du ikasturte honetan bere gain hartzen duen elkarrizketa-laguntzaileen kopurua. Hezkuntza Ministerioak 10 laguntzaile jarri ditu\nIkasleen artean atzerriko hizkuntzetan ahozkotasuna lantzea dute zeregin nagusi\nAste honetan, elkarrizketa-saioak antolatu eta planifikatzeko prestakuntza jasotzen hasi dira\nAtzerriko hizkuntzako 170 elkarrizketa-laguntzailek egingo dute lan ikasturte berri honetan Euskadiko ikastetxeetan, eta aste honetan zehar ekingo diote ikasgeletako jardunari. Lehen Hezkuntza, DBH eta Batxilergoko ikasleekin arituko dira lanean, baina haietako batzuek Hizkuntza Eskola Ofizialetako ikasleekin ere egingo dute lan, orotara Euskadiko 143 ikastetxe publikotan.\nBaina, ikasgeletan euren egitekoari ekin aurretik, aste honetan, prestakuntza-jardunaldi batzuetan parte hartzen ari dira gazteok Gasteiz, Barakaldo eta Donostiako Hizkuntza Eskola Ofizialetan. Saio horietan, orientazioa jasoko dute elkarrizketa-eskolak planifikatu eta prestatzeko, eta euren zeregina arrakastaz betetzeko oinarrizko ezagutza metodologikoak emango zaizkie.\nEuskal Autonomia Erkidegoan ikasturte honetan lan egingo duten 170 elkarrizketa-laguntzaileetatik, 160 Eusko Jaurlaritzako Hezkuntza Sailak finantzatzen ditu, eta gainerako 10 lagunak Hezkuntza, Kultura eta Kirol Ministerioak. Hezkuntza Sailak apustu handia egin du 2017-2018 ikasturte honetan elkarrizketa-laguntzaileekin, eta nabarmen ugaritu du hauen kopurua: aurreko 115 laguntzaileetatik aurtengo 160ra jauzi eginez. Kasu guztietan, ingelesa, frantsesa, alemana, italiera edo errusiera hitz egiten duten herrialdeetako bertako pertsonak dira. Hizkuntzen arabera, honela daude banatuta:\nIngelesean, 147 elkarrizketa-laguntzaile\nFrantsesean, 14 elkarrizketa-laguntzaile\nAlemanean, 7 elkarrizketa-laguntzaile\nItalieran, elkarrizketa-laguntzaile 1\nErrusieran, elkarrizketa-laguntzaile 1\nEuskal Autonomia Erkidegoan, honako herrialde hauetako elkarrizketa-laguntzaileak jaso ditugu aurten: Alemania, Australia, Austria, Belgika, Herbehereak, Kanada, Erresuma Batua, Errusia, Estatu Batuak, Filipinak, Finlandia, Frantzia, Irlanda, Italia, Maroko, Norvegia, Zeelanda Berria eta Suedia.\nElkarrizketa-laguntzailea graduatu berria edo azken ikasturteko unibertsitate-ikaslea da bere jatorrizko herrialdean. Ez zaio irakasle titular baten erantzukizunik esleitzen laguntzaileari. Hortaz, ez da irakaskuntzan bera bakarrik aritzen. Elkarrizketa-laguntzaileek irakasleei laguntzen diete atzerriko hizkuntzako eskoletan, eta euren berariazko eginkizunek, batik bat, ikasleen ahozko trebetasunak indartzea dute xede. Astean 12 orduz ematen dituzte eskolak, irakasle titularrak lagunduta, baina inoiz ez bakarrik.\nIrakasleak koordinatuta eta gainbegiratuta, laguntzaileari, besteak beste, eginkizun hauek eman ahal izango zaizkio: elkarrizketako berariazko praktikak, irakasleen prestakuntza, hizkuntza eta kultura ikasteko materialak prestatzea edo euren herrialdeko kulturara hurbilketa.\neugenio_jimenez.jpg 5 MB (jpg)


2019 Urtarrila 8\nOrdiziako Udalak urtarrilaren 18ra arte luzatu du EKIMENA, enplegu eta ekintzailetza faktoriaren 3. edizioan parte hartzeko izen-emate epea. Proiektua lanik ez duten pertsonei dago zuzendua, taldean arituz coach baten laguntzaz lana aurkitu edo negozio ideia bat martxan jarri nahi dutenei. Orain arte bi edizio egin dira eta asebetetze maila altua izan da.\nHautaketa prozesuan pertsona interesatuekin informazio saioak eta elkarrizketak burutuko dira taldea osatzeko.\n2018 Abendua 20\nBi elkarteetako ordezkariek laguntza eskertu dute, sarea zabaltzera deituz\nOrdiziako Udalak eta ACCU-k (Gipuzkoako Crohn eta Ultzeradun Kolitisaren Gaixoen elkartea) eta Begisarek (Erretinosi pigmentarioa dutenen Gipuzkoak elkarteak) ‘Behar dut’ eta ‘Kontutan izan’ kanpainak jarri zituzten martxan duela hilabete batzuk ‘Ordizia Lagunkoia’ programak bultzatuta. Helburua, euren egoeragatik behar berezia duten pertsonei babesa eskaintzea da. Ordizian izan den erantzuna eskertu dute prentsa aurrean Gizarte Zerbitzuetako zinegotziak, Iñaki Dubreuilek, ACCU eta Begisareko Edurne Saez eta Amaia Gereñuk, beste udal eta herri ordezkari batzuekin batera.\nBabesa ikusmen arazoak (erretinosi pigmentarioa) eta hesteetako hanturazko gaixotasuna duten pertsonengan eskatu da. Horretarako Udalaren, merkatarien eta ostalarien parte-hartzera deitu zen. Oraingoz hogeitasei entitate, denda eta tabernetara iristea lortu da. Keinu honekin afektatuen bizitza kalitatea hobetzea eta udalerri integratzaileagoa iraikitzen laguntzen da.\nBegisareko bereizgarria eta aplikazioak\nORDIZIAK HAINBAT HERRIALDEEN GARAPENERAKO ZORTZI PROIEKTUETARA 73.000 EURO BIDERATU DITU\nGehienak Amerika, Afrika eta Asiako emakumeen eta haurren bizitza-kalitatea hobetzeko zuzenduta daude\nOrdiziako Udalak garapenerako lankidetza proiektuetara 73.183,15 euroko diru-laguntzabideratu du aurten. Oraingoan zazpi proiektu dira onuradunak, Amerika, Afrika eta Asiara zuzendutakoak. Egitasmoak gauzatuko dituzten gobernuz kanpoko erakundeetako ordezkariek astearte honetan Ordizian euren proiektuen xehetasunak azaldu dituzte, Osoko bilkuran onartutako laguntza jasotzeko egin den ekitaldian. Udalak 1991an hasi zen kooperazio proiektuetara aurrekontuaren %0,7a bideratzen eta %1a ematen du 1999tik.\nHauek dira diru-laguntza jaso duten erakundeak eta proiektuak:\n'EKIMENA III' PROIEKTUAN PARTE HARTZEKO EPEA ZABALDU DA\nKurtsoaren helburu nagusia lana aurkitzea da, urtarrilean hasiko da eta sei hilabeteko iraupena izango du\nOrdiziako Udalak enplegua sustatzeko II udal planaren baitan EKIMENA proiektuaren hirugarren edizioa martxan jartzeko deialdia egin du. Oraingoan lan bila dabiltzan edo negozioa martxan jarri nahi duten 15 parte-hartzaileei zuzenduta dago. Jose Miguel Santamaria alkateak, Iñaki Dubreuil Gizarte Ongizateko zinegotziak, Javier Elizetxea proiektuko arduradunak eta aurreko edizioan parte hartu zuen Aritz Perezek aurkeztu dute kurtso berria.\nBIGARREN OLINPIAR JOKOAK IZANGO DIRA OSTEGUNEAN ORDIZIAN\nGOAZEN ORDIZIA! OSTEGUNETIK BUELTAN DA\nSANTANA JAIETARAKO BOTILZAR ETA TESTING PROGRAMA PREST DIRA


Iritziak | CIMASUB - Ciclo Internacional de Cine Submarino de Donostia – San Sebastián\n45. edizioan, Bernard Delemotte itsas operazioetako ingeniariak, urpekaritza zuzendariak eta urpeko errealizadore eta ganberak bisita berezia egin diote Donostiari. Hogei urtez izan zen Jacques Cousteau komandantearen lankide...\nHéctor Ripollés eta Lledó Bernat, bideosub munduko txapeldunordeak 2021ean, eta gure lehiaketan lehen aldiz parte hartu eta sarituak, epaimahaiaren aipamen berezia "Mediterraneo" lanagatik. Gurekin CIMASUB 45. edizioa ospatu...\nDaniel Aldayak, gure lehiaketan askotan saritutako zuzendariak, dokumental onenaren urrezko barandaren 45. edizio honetako irabazleak ("rumbo al pasado" eta "historia de un pecio" lanekin egindako kazetaritza-lan onena), bere...\nJosé Carlos Rando Lara · 2019ko bideosub munduko txapeldunordea 2019ko Donostiako Itsaspeko Zinemaren Nazioarteko Zikloaren (CIMASUB) 43. edizioa amaitu ondoren, eta 2011z geroztik bertan parte hartu arren, aurten lehen...\nLaura Madrueñok, Daniel Aldayak zuzendutako "un paso de Gigante" dokumentaleko protagonistak, oroitzapen polit hau utzi digu Donostiara egin duen bisitaren ondoren. Izan ere, CIMASUB 2019ko dokumental onenaren saria jaso du...\nAOLDE Radioren Rol Freemanek bere iritzia eman digu bideo honetan, iazko zikloan gurekin 3 egun igaro ondoren. Gainera, erabat hunkitu gintuen artikulu zoragarri hau argitaratu zuen. Eskerrik asko Rol, hau zure etxea da...\nHiru aldiz izan dugu CIMASUBera joateko aukera, hain paper ona egiten ari baita gure itsaso maitea bere alderdi guztietan ezagutarazteko. Gainera, ahalik eta haur gehienei helarazteko egiten duzuen lana goresgarria iruditzen...\nRegina González (Francisco Pizarroren alarguna)\nDonostiako Itsaspeko Zinemaren Nazioarteko Zikloaren (CIMASUB) 42. edizioa amaitu zenetik aste batzuk igaro diren honetan, eta bizitako une handien eta sentitutako emozio bizien ondoren, lehenik eta behin, jaialdiaren...\nIstripu larri bat izan ondoren, ez nuen zuzenean jaso CIMASUB 2017ko argazki saria, Kanarietan, Filipinetan eta Indonesian ateratako argazki bilduma batengatik. Errekuperazioan zehar CIMASUB taldearen babesa jaso nuen. Eta...\n2018an argazki galeria onenaren "salaketa Ekologikoa" saria jaso dudanez, nire emazte Lucianarekin batera CIMASUBeko ekitaldi handi honetara joateko aukera izan dugu. Argentinakoa izanik eta Donostiaraino bidaiatu behar izan...\n14 urte nituenetik ezagutzen dut urpeko zinemaren zikloa, eta lehen aldiz joan nintzen proiekzio batera, orain 50 urte bete berri ditut. Duela 35 urte baino gehiago. Neurri batean, itsaspeko kameran aritzen banaiz, CIMASUBri...\nAndoni Jiménez · Jesuitinak Ikastetxeko koordinatzailea\nMila esker Jesuitinak ikastetxeko ikasleok kontuan hartzeagatik. Haurrek asko disfrutatzen dute TXIKIZIKLOAN, ikasi egiten dute, hori da helburu nagusia, eta Donostiarekin, zinemarekin eta itsasoarekin, naturarekin eta haren...\nPlazera eta harrotasuna da Cimasub-ean parte hartu ahal izatea. Alde batetik, itsasoa ezagutu, errespetatu eta maite duen mundu osoan ospea duen jendea ezagutu eta inguratzeaz gain, duen prestigioagatik. Bestalde, antolakuntza...\nDonostiako urpeko zine lehiaketa urtean zehar egindako lana erakusteko gunea izan da beti gure elkartearentzat. Gure lan-eremu nagusia euskal kostaldea da, eta CIMASUB "etxean jokatzea" dela uste dugu. Lehiaketa honetan...\nHarrotasunez eta pozez betetzen nau, hark esango lukeenez, denboraren oldarraldiak, krisia, txandakako politikeoak, eta kulturaren gainerako etsaiak gainditu dituen lehiaketa bakarrean parte hartu izanak, garaien gauetik,...\nZikloaren mireslea izan naiz beti! Duela urte asko, Paco Pizarro orduko presidenteak gonbidatu ninduen gaikako argazki-lagin bat erakusteko: emakumea eta itsasoa, eta hori arrakasta handia izan zuen publiko eta kritikaren...\nNire ustez, Cimasubek aukera ematen du gure lanak erakusteko, gure uren hondoak erakusteko eta itsaspeko mundu zoragarriarekin partekatzeko.


Erabili bai, programatu ere bai — Gaztezulo\nErabili bai, programatu ere bai\nErabili bai, programatu ere bai https://www.gaztezulo.eus/albisteak/erabili-bai-programatu-ere-bai https://www.gaztezulo.eus/@@site-logo/logoa.png\nBa al dakizu nola programatzen diren egunero erabiltzen ditugun ordenagailu, smartphone eta aplikazioak? Ikasteko garaia da.\nHamabost urte atzera begiratzea nahikoa da teknologiak izan duen garapena eta honek gure egunerokoan eragin dituen aldaketak ikaragarriak izan direla konturatzeko. Orduan, lan postuetan ez zegoen ordenagailurik, eta egin beharreko zeregin guztiak papera eta boligrafoa erabilita egiten ziren. Gaur egun, ordea, bulegoetako mahai guztietan ordenagailu bat dago, gehienok dugu smartphone bat patrikan eta laster gure kotxe zein etxeetan konputagailuek berebiziko garrantzia eta presentzia izango dute.\nPaperaren eta boligrafoaren garaia ezagutu genuenok ez dakigu gailu horietako programek nola funtzionatzen duten. Baina natibo digitalak diren gazteek ere, ordenagailuaren erabilera betidanik ezagutu dutenek, ez dakite teknologia horiek nola programatzen diren. Guztiok erabiltzen ditugu aplikazioak egunero, baina ez dakigu nola sortzen diren, eta adituek diotenaren arabera, etorkizun laburrean hori arazo bihur daiteke. Ordenagailuak gure burmuinaren luzapena eta smartphone zein tabletak gure besoen luzapena izango direla aurreikusita, behar-beharrezkoa izango da nola programatzen diren ulertzea.\nBeraz, ordenagailu zein smartphoneak programatzen jakin beharko dugula kontuan hartuta, hainbat herrialdetan dagoeneko lanean hasita daude. Finlandia, Norvegia, Kanada, Ingalaterra eta\nAEBetan, adibidez, zeharkako ikasgai bihurtu dute programaizoa, eta euren hezkuntza sistemetan txertatzen hasiak dira. AEBetan hezkuntza arloan ikerketak egitena ari diren adituen hitzetan, ideiak ekintza bihurtzea da benetako ezagupen integralaren muina, eta ideiak ekintza bihurtzeko modu berria eskaintzen du programazioak.\nEuskal Herrian, EHUren babesarekin, Kode Eskola sortu dute. Robotika, bideojoko, animazio eta aplikazioen arloetan programatzen ikasteko formazioa eskainiko dute, eta Hezkuntza Proiektua bezala bataiatu duten ildoaren bitartez, Lehen Hezkuntzan, Derrigorrezko Bigarren Hezkuntzan eta Batxilergoan programazioaren arloan gaur egun dagoen hutsunea betetzen saiatuko dira.\nBestalde, KZguneek osatzen duten inklusio digitalerako eta berrikuntza sozialerako sarean ere arlo hau lantzen ari dira. Adibidez, ezagutzarik ez duen edonork programazioa lantzeko MITen (Massachusetts Institute of Technology) garatu duten SCRATCH programazio-lengoaiaren inguruko ikastaroak ematen hasi dira.\nGure inguruan ditugun gailu eta softwareen programazioan lehen pausoak eman nahi dituenak, beraz, Kode Eskolara (kode-eskola.com) jo dezake, edota KZguneen sarean (kzgunea.net) antolatuko dituzten ikastaroetan izena eman. Bestetik, codecademy.com orrialdea begiratzea ere ideia ona izan daiteke. Eta hezkuntza sisteman programazioa txertatzea beharrezkoa dela uste dutenek, aldarrikapen horri babesa eskaini diezaiokete code.org orrialdean.\nYoutube - Euskal maketak kanala\n80ko eta 90eko hamarkadetako euskal maketak. Hunkigarria nostalgikoentzako, urrea musikari berrientzako.\nFilm ezagunak 30 segundoko bideo laburretan ikusteko aukera eskaintzen duen ataria. Protagonistak marrazki bizidunetako untxiak dira.\nEduki alternatibo samarrak lantzen dituen aldizkari digitala. Albiste ugari ditu, batzuk oso interesgarriak, beste batzuk ez hainbeste.


Abuztuak ikara eragiteko moduko zifrak utzi dizkigu. Dakigunez, 47 ziren aurreko astean indarkeria matxistak utzitako gorpuak. Dakigunez, bortxatzeko grina maskulinizatuak ez du oporrik hartu. Badirudi inoiz baino lanpostu gutxiago dagoen honetan, gero eta langile gehiago hil direla, asko, gure azpiegitura horiek eraiki lanetan. Gazako arreba-anaien gorpuek Israelek itotzeraino murriztutako lur zati niminoetan lurperatzeko gaitasuna gainditu dute. Siriako gorpuen zifrek gure adimenean hori bera liseritzeko gaitasuna gainditu dute; kasik, ustelkeriaz hitz egiten digutenean aipatzen dituzten milaka miloi euroen zifren antzera.\nZifra dantzaren artean, haiek ulertu eta liseritzeko beste batzuk falta ditudala pentsatu dut. Zenbat kondena daude erailketa horiengatik? Zenbat bortxaketa ekiditea lortu dute hainbat andrek? Zenbat diru irabazi dute langileak gorpu bilakatzen dituztenek? Zenbat bala eta bonba jaurti dituzte sionistek? Zenbat urte daramatzagu Ekialde Hurbila lehertzen?\nZifra hutsak omen gara, baina jakin dezagun gutxienez zenbat garen eta zeren kontra dihardugun. Irabazi arte.


'Podcast'-ak berriro | Bizigiro | Berria\nPodcast-ak jario bidez harpidetzeko aukera ematen duten, sarean eta deskargatzeko aukerari esker noiznahi entzuteko aukera ematen duten audio programak dira. Ez diote zertan irrati formatuari erantzuten eta iraupen ezberdinekoak izan daitezke, baina maiztasun bat izan behar dute, jarraikortasuna baita podcast-aren ezaugarrietako bat. iVoox.com, iTunes, Spotify edo Google Podcasts aplikazioen bidez horrelako asko topatuko dituzue.\nGurean gutxi dira euskaraz egiten direnak. Albiste ona da, halere, eszena mugitzen hasia dela. Puntueus elkarteak Sarean egiten du Euskadi Irratiaren kolaborazioaz, Etzi.pm-k Gramofonoa eta Zuzeu orainkari digitalak Biparetan, Barruan gaude eta 10 minututan estreinatu berri ditu.\nPodcast-ak biltzeko eta kontsumitzeko tresnak gutxi dira, baina zortez bi behintzat badaude. Podcastak.eus euskaraz egiten diren podcast-ak biltzeko ataria martxan dago. Podcast-ak ezagutu eta horietara harpidetzeko aukera errazteko. Bestetik, Android gailuentzat JarriOn aplikazioaren azken eguneraketak, bideoak ez ezik, podcast-ak eta sareko irratiak entzuteko aukera ere ematen du.\nHala ere, zergatik ez ditugu podcast gehiago sortzen? Benetan erraza da. Ordenagailu eta mikro batekin nahikoa da. Sakelakoa eta Spreaker bezalako aplikazio sinple batekin ere, audioa grabatu eta automatikoki podcast bat sortzeko aukera dago. Arrazoiak anitzak izan badaitezke ere, uste dut erantzun positibo bat ere badagoela horretarako: irrati libreak. Irrati libreek erantzun izan diote podcast-ek beste tokietan hartzen duten rolari gure jendartean. Irrati askok podcast-ak sortzen dituzte, gainera, beren irratsaioekin. Grabatzera baina, jendea bertara joaten da, kolektiboki beren audio ideia jartzera; hori ederra ere bada.\nHego Euskal Herrian egiten diren podcast sortzaileak Euskalpod ekimenean bilduko dira hilaren 13an, Urnietan. Aukera polita gai hauei buruz aritzeko.


Psikomotrizidadea eta jantza tradizionala hartu-emonetan — dantzan.eus\nHemen zaude: Hasiera › Hemeroteka › Psikomotrizidadea eta jantza tradizionala hartu-emonetan\nPsikomotrizidadea eta jantza tradizionala hartu-emonetan\nJantza tradizionalaren inguruan gabizanok sarritan entzuten dogu psikomotrizidadea sano garrantzitsua dala jantzarako, baina zer da psikomotrizidadeak jantzari eskaini deikeona?\nLarraitz Artetxe Arrien*\nPertsona bakotxa bere ingurunean era harmonikoan bizitea dogu psikomotrizidadearen helburu nagusia eta hori lortuteko arreta ipinten da norberaren gorputzak bai denboreagaz, espazioagaz, objektuekaz zein besteakaz sortzean dauazan hartu-emonetan. Gorputzagaz, emozinoakaz eta pentsamenduakaz egiten da lan, eta zelan bideratu hori? Jolasakaz, eraikitzeakaz, sinbolizazinoakaz eta batez be bakotxak daukan adierazoteko eta hartu-emonak egiteko modu bereziagaz.\nEuskal Herriko erromeria eta plazetan egiten ziran jantza sozialetan arreta ipini ezkero, jantzon funtzino nagusia hartu-emonak izatea eta ondo pasetea zala ikusi geinke. Hau da, norbere gorputza denporeagaz (musikearen erritmoa), espazioagaz (jantzan egiten dogun lekua), besteakaz (gugaz jantzan dabizanak) eta batzuetan objektuakaz (zapiak esate baterako) mobidu egiten da eta olgau; eta hori guztiori bakotxak bere izakera eta estilo propioagaz egin leike.\nPsikomotrizidadearen bidez, erlazionetako eta komuniketako aukerea zabaldutea be bideratuten da eta norberaren sormena garatutea. Ganera, norbere burua originaltasun osoz azaltzeko aukerea eskaintzen dau, norbere trebezia, jatorri soziokulturala edota aurretiko ezaguera edozein izanda ere.\nJantza tradizionalean inprobisazinoa sano garrantzitsua zan. Inprobisazinoak ahalbidetu egiten dau jantza bakotxaren arauak betez jantzeagaz sortu, norbere aukerakaz erresponsabilizau eta jolastu ahal izatea. Gure jantza sozialak egiteko estilo tradizionala ergonomikoa, naturala, oinak lurrean dituana, erosoa eta denbora luzez jantzan egin leikeana da eta, beraz, mundu guztiak egin leike.\nPsikomotrizidadean norbere burua sentitzearen plazeragaz eta desio doguna egitearen gozamenagaz hartu-emon zuzenean ipintea bilatzen da, eta hortik abiatuta, pentsatzearen plazeragaz.\nGure atitita-amamak erromerietan jo ta fuego ibilten ziran, jantzan egitea gustau egiten jakielako eta lagunakaz egoteko, ligetako... Gaur egunean be, edozein jantzaldi edo jantza eskoletan jantza egitearen plazerra eta gozamena sentidutea bizipen ederra da.\nOrduan, bai psikomotrizidadea eta bai jantza tradizionala lantzerakoan, bakotxak hartu dagiala bere denborea egoteko eta mobiduteko, barre egiteko eta erlaxatuteko, norbere burua entzuteko, besteakaz beste modu batera harremanduteko, geure gaitasunak gehiago garatu eta geure ongizatearen alde egiteko!\n*Psikologoa eta psikomotrizista, dantzaria eta dantza irakaslea


Kalitatezko euskarazko irakaspena aldarrikatu dute Donapaleun | El Correo\nZurekinKalitatezko euskarazko irakaspena aldarrikatu dute Donapaleun\nKalitatezko euskarazko irakaspena aldarrikatu dute Donapaleun\nAsteazkenean, SEASKAko eta eskola publikoko kideak bildu ziren lanpostu gehiagoren beharra dutela eskatzeko\nUNAI SARRIUGARTE Jueves, 27 junio 2019, 21:22\nDonapaleun, Nafarroa Beherean, ikastoletako eta sare publikoko kideak bildu ziren asteazkenean kalitatezko euskarazko irakaspena aldarrikatuz. SEASKAko eta eskola publikoko kideek lanpostu gehiagoren beharra dutela eskatu zuten. Datorren ikasturteetarako Iparraldeko Ikastolen Elkarteak 30 irakasle berri behar ditu. SEASKAk hamahiru bere gaindi hartuko ditu eta Frantziako Gobernuak beste hamar eskaini ditzakeela aitortu du. Edonola ere, beste zazpi faltako lirateke.\nParisek ez du baimenik eman euskarazko murgiltze sistemaren esperimentazioa beste hiru eskola gehiagotan martxan jartzeko. Gainera, datorren ikasturtean zenbait ikasgelatan ez da ikasleen kopurua kontuan hartuko. Ikastola batzuetan bost maila ezberdinetako 30 ikasle elkartuko dituzte ikasgela berean.\nHori dela bide, SEASKAk eta sare publikoak elkarlanean protesta egin zuten pasa den asteazkenean Donapaleun, Olivier Dugrip Bordeleko errektorea eta Pierre Barriere akademia ikuskaria departamentuko auzapezekin biltzekoak zirela aprobetxatuz.\nGoizean, zenbait irakaslek eta guraso elkarteetako ordezkariek errektorea eta akademia ikuskariarekin bilera bat izan zuten. Edonola ere, Sare publikoko Biga Baiko guraso elkarteko presidente den Marie Andre Ouretek helarazi duenez, «ez da aurrerapausorik izan elkarrizketetan, nahiz eta ziurtatu dieten mantendu egingo dutela lizeoetan hiru edo lau ordu euskaraz egiteko dotazio berezia».\nIkastoletako eta sare publikoko eragileentzat hori eskaintza eskasa da. Amaia Boloki Euskara Geroan elkarteko kideak nabarmendu duenez kalitatezko euskarazko irakaspena nahi dute, bai SEASKAn eta baita sail pribatu eta publikoan ere. 30 irakasle postu hauek ez badituzte lortzen, ikasleek, irakasleek eta gurasoek pairatuko dute.\n«Hemen gaude euskararen alde» oihukatuz eragileek kalitatezko euskarazko irakaspena aldarrikatu zuten. Zenbait tentsio une bizi izan ziren manifestazioan. Alain Sanzek, Departamenduko auzapezen elkarteko presidenteak, zaratarik ez egiteko eskatu zien manifestariei, bilkura bukatzean haien aldarrikapenak entzuteko prest zirela baieztatuta. Azkenean, eztabaida txiki baten ondoren, manifestariak bilkuratik irten ziren.


Hemen zaude > biografiak > txanbela\ntxanbela > biografia\nAzala taldea utzi ondoren, Juan Mari Beltranek sortu zuen Txanbela, 1984an. Beltranez gain, Iñaki Peñak (eskusoinua, trikitia), Pilartxo Otxoa de Eribe (biolina eta ahotsa) eta Juantxo Villalbak (gitarra) osatu zuten hasierako laukotea. Ez da harritzekoa galtzear zegoen euskal musika tresna baten eta haren inguruko estiloaren izena aukeratzea taldearentzat. Argi azaldu zuen Beltranek taldearen helburua: "Musika herrikoiari hurbiltzea da gure asmoa.... gure herriaren altxor kultural hori berreskuratzea eta zuzpertzea da bildu berri garenon asmoa eta erabakia" (1). Bide batez, utzi berri zuen Azala taldearena baino apustu musikal zuzenagoa eta "sinpleagoa" egin nahi zuen. Laster batean kaleratu zuten lehen diskoa, Txanbela (IZ, 1984).\nEuskal Herria bere osotasunean hartu, eta, herri musikaren topikoak hautsiz, entzuleentzat hain ezagunak ez ziren erritmo eta doinuak (pasodobleak...) landu zituzten, ohiko dantza doinuen alboan (porrusalda...). Horretarako euskal tradizioan ageri diren tresnak erabili zituzten. Folk-rockaren ukitu elektrikoetatik urruti, oso sonoritate akustiko eta artifiziorik gabea izan zen taldearen ezaugarria handik aurrera grabatu zituen beste hiru diskoetan ere.\nFideltasunez eutsi zioten bideari bigarren diskoan, Doinurik doinu (IZ, 1987), nahiz eta aldaketak izan taldean. Aurkene Azua (biolina, ahotsak) eta Joxe Ramon San Sebastian (tuba, gitarra, koilarak eta ahotsa) sartu ziren Pilartxo Otxoaren ordez, eta boskote bilakatu zen Txanbela. Doinu tradizionalei egungo idazleen hitzak jarri izana da disko horren berrikuntza nagusia. "Historiak erakusten du historia ezberdinak kontatu direla musika berarekin, eta letrak ahantzi direnean ere musika geratu da. Oraingoan, bestalde, denbora izan dugu: gauzak patxadaz prestatzeko, letrak egin ditzakeen jendearekin egoteko", zioen Beltranek diskoaren aurkezpenean (2).\nHerri musikaren altxorretik jasotako beste dozena bat piezak osatzen dute taldearen hirugarren diskoa, Hirugarren koxkan (IZ, 1989). Agiña, Jon Sarasua, Jon Lopategi eta Juanjo Uriaren hitzak daude, baita Jose Afonso kantari portugaldarraren musikarekin egindako kantu bat ere, "Jose Zeca Afonsoren Zitan". Dena den, ez ziren garai onak folk taldeentzat, eta hirugarren disko horren ondoren taldea lozorroan geratu zen. Alde batetik, musikariak beste jardunetan aritu beharrak eta, bestetik, Beltranek beste egitasmo batzuk martxan jartzeak (Joxan Goikotxearekin elkarlanean) geldiarazi egin zuten Txanbela taldearen martxa.\nHandik zortzi urtera, Arin-arinketan (IZ, 1997) diskoarekin itzuli zen Beltran, musikari berriz inguratuta: Mendigaina Gorostiaga (ahotsa, panderoa...), Mirian Fernandez (biolina) eta Ana Errege Balda (eskusoinua, trikitixa...). Disko hori ondoren Beltranek bakarka kaleratuko zituen diskoen eta Txanbelaren lanaren arteko erdibidean dago. Txanbelaren testamentua eta Juan Mari Beltranen hurrengo bidea iragartzen duen diskoa da. Hortik aurrera, ofizialki ez bada ere, desagertutzat jo daiteke Txanbela.\n(2) Argia, 1.158. zenbakia, 1987\ntxanbela > hemeroteka\n> Hirugarren koxkan. Argia. (Disko iruzkinak) (1990-01-28)\n> Doinurik doinu. Argia. (Disko iruzkinak) (1987-06-07)


Baserritar, ekoizle eta kontsumo talde askoren lanari esker, duela gutxi arte bazterrean zeuden zenbait gai (kontsumoa, elikadura, nekazaritza…) ari dira pixkanaka jendartearen erdigunera mugitzen. Eta, kalean garrantzitsu den horri ez al litzaioke garrantzia eman behar eskoletan, heziguneetan? Bada, hari horri tiraka hasi ziren Leitzako (Nafarroa) Udaleko Berdintasun Saila eta kontsumo taldea. “Landa eremuan bizi gara, eta badago kontzientzia bat, familia askok baitute baserria edo baratzea. Institutuan lantzeko gai interesgarria zela pentsatu genuen”, kontatu digu Josune Antxo berdintasun teknikariak.\nIraganera begiratu, etorkizuna josi\nLeitzako Amazabal institutuko DBHko maila guztietan landu dute gaia, hiru saiotan. Lehenengoan, elikadura burujabetzaren inguruko Amalurraren ahotsak dokumentala ikusi zuten. Ondoren, ikasleei galdetegi bat banatu zieten aitona-amonekin betetzeko: Zein elikadura ohitura zituzten gazteak zirenean? Zer jaten zuten eta zein garaitan? Nolakoa zen nekazaritza eta zein paper zuten emakumeek? Galdetegia bete eta gero, bigarren saioan bateratu zituzten ikasleek ateratako ondorioak, hausnarketak eta ideiak. Azkenik, Leitzeko Kontsumo Taldeko kide eta baserritarra den Gotzone Sestorainen hitzaldia izan zuten ikasleek. Nekazaritza ereduak azken hamarkadetan jasandako aldaketa bortitzaz eta horrek dakartzan kalteez aritu zen. “Nekazaritza industriala duela gutxi hartutako bidea izan da, oso berria, eta aldiz, nekazaritza iraunkorra betidanik, duela gutxi arte gure herrietan aitona-amonek praktikatzen zutena da”.\nGaia ikuspegi feministatik\nNekazaritzan emakumeak izan duen garrantzia nabarmentzea eta bere lanari balioa ematea izan da dinamikaren helburuetako bat. “Nekazaritza iraunkorra emakumeari oso lotuta egon da beti: baserrian paper garrantzitsua izan du hazien zaintzan, baratzean… Nekazaritza industrialak, aldiz, balore oso maskulinoak ekarri ditu”, dio Sestorainek. Ustiapen handiak, monolaborantza, sekulako inbertsioak, teknologia berrituena... Horiek dira nekazaritza eredu horren ezaugarrietako batzuk.\nIkasleek orokorrean oso erantzun ona eman dutela eta hurrengo ikasturtean lantzen jarraitzeko asmoa dutela aurreratu du Antxok: “Sakonean lantzeko jarraitasuna behar du”.\nKanal hauetan artxibatua: Baratzea | Hezkuntza | Baratzetik mundura


Udaberria, udaberria!. Deia, Noticias de Bizkaia\nPako Aristi - Domingo, 3 de Junio de 2018 - Actualizado a las 13:11h\nPako Aristi (Iker Azurmendi)\nIzenburuko hitz horiekin hasten da Wislawa Zsymborska poeta poloniarrak idazle izan nahi zutenetako bati idatzi zion gutuna. 1960ko hamarkadan Zycie literackie (Bizi-tza literarioa, euskaraz) deituriko aldizkarian kolaboratzen zuen, eta beste kide batzuekin batera sail berri bati ekin zioten, Literatur posta deitu zutena, non idazle gogoko edo usteko irakurleek euren lanak bidaltzen zizkieten, eta haiek aldizkarian ematen zuten argitara lanei buruzko iritzia. Iritzien antologia bat argitaratu du espainolez Nordicalibros argitaletxeak, Correo literario izenburupean. Zsymborskaren poeta ospea sustraitua zen Polonian, baina 1996an eman zioten Nobel sariak bihurtu zuen ezagun mundu osoan. Euskal idazle askok ere aipatu izan du idazle poloniarraren eragina, eta haren poemak erabili euren dibulgazio lanetan.\nEta zergatik udaberria? Bada, udaberriro ikaraturik egoten baitira aldizkariko erredakzioan. Udaberrian neskatxa krudelek poetaz alda-tzen dute, eta poema uholdeak iristen zaizkie zeraz beterik: erruduntasuna, erabaki bortitzak, samintasuna, promesa mengelak… Dena oso gizatiarra eta xarmanta, baina “harritzekoa al da udaberriro zehazten zaila den ikara batek hartzea erredakzioko bihotz barrenak?”, galdetzen du poetak ironiaz. Apunte honek barrenak irazeki dizkit, neu ere sentitua bainaiz udaberrietan poemak idatzi behar uholdetsu bat, izana naiz udazkena heldutakoan higatzen ziren testuen idazle.\nKronikak oso umoretsuak dira (jakin beharko genuke haien hartzaileen iritzia, noski), baina baita patetikoak ere, euren lanak bidaltzen dituzten idazle gazte eta ez hain gazteek dauzkaten jarrerengatik. Batzuek handiuste itzelak dira, “Rimbauden sindromea” deitzen dio Zsymborskak: “Hamasei urteko idazle gehienek dakite, oro har, Rimbaudek haien adinerako idatzi zituela poema jenialak, beraz, zergatik izango dira eurenak eskasagoak?”.\nBeste batzuek mehatxu larriekin idazten zieten: “Esaidazue, mesedez, nire testuek ba al duten balio izpirik, zeren, bestela, berehala apurtuko ditut, bota, nire loriazko ametsak abandonatu, sufrituko dut, fedea galduko neuregan, hondoratuko naiz, edanari eman, ea ea”. Batzuek azkar erantzuteko ere eskatzen zieten, bestela izugarrikeriaren bat gertatuko zela eta.\nAipatzen du beste gutun multzo bat, zeinak akats ortografikoz beterik datozen, orri narratsetan, edozein moduz aurkeztuak. “Irakurtzen jarraitzeko gogoa kentzen dute, sentiberatasun estetiko eskasa ageri dute, eta errespetu gutxi egilearen aldetik bere lanarekiko. Oraindik ez da kasu bat eman, halako gutunez lagunduta datorren lan batek gure mirespena bereganatu duenik”. Mamia eta mamiaren aurkezpena zein loturik dauden demostratuz bezala.\nBeste batzuetan gutun luzeak jaso-tzen zituzten, baina ezer esaten ez zutenak, erretorika hutsez beteak, eta, tamalez, berriro mamiak aurkezpen formarekin duen lotura berretsiz, literatur lanak ere halakoak ei ziren. Horrela 236 erantzun labur, zorrotz, umoretsu eta sakon. Literatur lezio bikainak pilula txikietan, erruki gozo batean bilduak sarritan, hobe delako hasieran jaso zauri txiki bat, eta ez gero kolpe handi bat.\nIngurukoek egin dezaketen kalteari (“hau oso ona da, argitaratu behar zenuke”) norberaren iritzi estetiko falta gehitzen zaionean, ez baita ikusten ahal begi urdindun neskatxa ederrari gustatu zi-tzaizkion poemak ez zirela eder beste inorentzat.


IES MUTRIKU BHI – Sensibilización – Curso 14/15 – Ekingune\nIES MUTRIKU BHI - Sensibilización - Curso 14/15\nEkintzaile irudia landu lanbide heziketako 2. mailako ikasleekin, sentsibilizazio hitzaldiak, arloka:\n- Akuakultura zikloko ikasleak (16 ikasle) 2014ko irailaren 23an\n- Administrazio eta Finantzak (14 ikasle) 2014ko urriaren 2an.\n- Sistema elektroteknikoak (11 ikasle) 2014ko urriaren 2an\nEkintzaile irudia landu Batxiler eta DBH ikasleekin:\n- Debabarreneko ikasteetxeekin eta eskualdeko DEBEGESA elkartearekin elkarlan eta koordinazioa ekintzaileei erreztasunak eta ikastaroak emanez.\n- Herriko garapen elkarteko partaide. Baita ere ikastetxeko ikaslei, aurretik aipatu den bezala Debegesakoen laguntzarekin ikastaroak eskaini gure ekintzaileei.\n-Ekintzaile irudia landu 4.DBH, Batxiler eta goi mailako 1. kurtsoko ikasleekin, Debegesaren eta udaletxearen laguntasunarekin. Ekintzaile egunaz aparte gure proiektuan tailerrak antolatzeko asmoak daude.\nPromotoreei laguntasuna eskaini eta informazioa erraztu, aldiuneko bilerak egin beraien enpresa proiektua aurrera ateratzeko.\n- Laguntza teknikoarekin, irakasle tekniko batek tutorizatuta\n- Laguntza enpresarila , Irakasle tekniko eta dinamizatzailearen laguntzarekin.\nBeste ikastetxeko Urratsbat dinamizatzaileekin aldiuneko koordinazio bilerak egin, bakoitzaren esperientziak azalduz.\nNº total de asistentes: 41\n1 fasean agertzen dira\nIES MUTRIKU BHI - Sensibilización - Curso 14/15 - Acción 1\nNúmero de asistentes: 41\nOtras acciones: 1 fasean agertzen dira


Onetsi da EH Bilduren mozioa, indar armatuei eta polizia-kidegoei buruzkoa // El Pleno aprueba una moción de EH Bildu sobre las fuerzas policiales del Estado - Zallainfo\nHome / Ayuntamiento / Bizkaia / EH Bildu / Encartaciones / Enkarterri / moción / Udala / Zalla / Zalla Info / Zallainfo / Onetsi da EH Bilduren mozioa, indar armatuei eta polizia-kidegoei buruzkoa // El Pleno aprueba una moción de EH Bildu sobre las fuerzas policiales del Estado\nOnetsi da EH Bilduren mozioa, indar armatuei eta polizia-kidegoei buruzkoa // El Pleno aprueba una moción de EH Bildu sobre las fuerzas policiales del Estado\n1/26/2017 Ayuntamiento, Bizkaia, EH Bildu, Encartaciones, Enkarterri, moción, Udala, Zalla, Zalla Info, Zallainfo\nEl Pleno del Ayuntamiento de Zalla aprobaba una moción en la que se exige la retirada escalonada de las fuerzas policiales del Estado, en la vía de consecución del propio modelo de seguridad vasco\nEH Bilduko ordezkari Nela De Diegok, urtarrileko bilkuran, mozio bat aurkeztu zuen [irakurri mozioa, hemen], Eusko Jaurlaritzan onetsitako legez besteko proposamen batean oinarritutakoa. Horren bidez, eskatzen dute mailaka ken daitezela Espainiako polizia-indarrak –Espainiako Polizia, Guardia Zibila eta Espainiako Armada–, geure segurtasuneredua izan dezagun. Mozioak EAJ-PNVk formulatutako puntu osagarri bat ere jasotzen du, hots, Ertzaintzaren autoritatea euskal polizia integral gisa berresteko eskaera. Mozioa oposizioaren aldeko 6 botoekin eta gobernu-taldearen abstentzioarekin onetsi zen.\n"Euskal Herria –azaldu zuen De Diegok– indar armatuen eta polizia-indarren ratiorik handiena duen Europako herrialdea da. Kalkuluen arabera, 23.000 poliziakide daude 3 milioi biztanleko lurralde osoan, eta, Europako erakundeek gomendatutako estatistikei jarraikiz, 6.000 poliziakide beharko lirateke. Horrek, gainera, kostu ekonomiko handia dakar, urtean 1.500 milioi euro, eta euskaldunok zuzenean edo kupoaren bidez ordaindu behar dugu".\nEH Bilduko ordezkariak azaldu zuen Espainiako eta Frantziako indar armatu eta polizia-indarrak egoteak gauzatzen dituzten funtzioak bikoizten dituela, logikaren kontra. Herritarrek "iragana alde batera utzi eta desmilitarizazioan aurrera egin" nahi dute.


Olatu handiak Donostian. Artxiboko argazkia: EFE.\nKlima Aldaketari buruzko Gobernuarteko Adituen Taldeak (IPCC) egindako txosten batek baieztatu du: klima-aldaketa errealitate bat da, bizkortzen ari da, arlo batzuetan konponezina da eta gizakiok gara errudun nagusiak.\nHoriek 66 herrialdetako 200 adituk baino gehiagok izenpetutako txosten baten titularrak dira. Gero eta bero-bolada gehiago izango ditugu hotza baino, eta hori da, hain zuzen ere, ikerketak aurreikusten duen agertokirik txarrena.\nEgun Lurra berotzen ari den abiadurak ez du aurrekaririk, eta bizkortzen jarraitzen du. Adituek diote gizakiok garela atmosferan, ozeanoetan eta lurrean tenperatura igotzearen eragile nagusiak.\nOzeanoetan eta izotz geruzetan eragin dugun kaltea konponezina da. Inger Andersen Nazio Batuen Erakundeko Ingurumen zuzendariak adierazi duenez, iraganeko akatsak konpondu ezin baditugu ere, "belaunaldi gazteek beste modu batera egin ditzakete gauzak".\nGasen isurketaren murrizketa ia osoak hondamendi klimatikoa motelduko luke. Agertokirik onenean tenperatura 2 ºC igoko da mendea amaitu baino lehen, eta iragarpenik txarrenek 4,4 ºC-ko tenperatura igoera aurreikusten dute.\nHalaber, tenperaturak gehiago igoko dira barnealdean kostaldean baino, baina itsas mailaren igoerak zuzenean eragingo du kostaldean.\nInpaktua gure kostaldean\nItsas mailaren igoeraren eragin zuzena nabarituko dute Euskadiko 63 udalerritan eta herritarren % 58k. Mende amaierarako iragarpenik txarrenak betetzen badira, itsasoaren maila 80 zentimetro igoko da Kantauri itsasoan.\nOlatuak eta mareak ere gaur egungoak baino oldarkorragoak izango dira. Gaur egun, 14 egun kritiko izaten ditugu urtero kostaldean, baina 2100ean 197 izatea espero da, agertokirik okerrena betez gero.\nKostaldean ez ezik, barnealdean ere izango du eragina. Arabako Errioxan, esaterako, mahastien zati bat desager liteke klima-aldaketaren aurkako neurriak hartu ezean.\nInguru horretako ardo-ekoizleen % 90ek badakite zer datorkien, eta XX. mendearen amaieratik aldaketa handiak egin dituzte ekoizteko moduan, hala nola ureztatze-sistemetan eta hezetasun-kontrolean. Teknologiaren laguntzari esker, mahastiak klimaren aldaketetara egokitzea lortu dute, baina neurriak hartu ezean, mahasti asko desagertzeko arriskuan egon litezke.


Asteazkena, maiatzak 29\nAginagako ekainaren 9ko Gipuzkoako Eskola Txikien jaialdiaren aurkezpena\nAginagako Eskola, Aginaga | Aurkezpena\nOrdua: 12:00.Tokia: Aginagako Eskola.Zehaztasunak: Ekainaren 9an ospatuko duten Gipuzkoako Eskola Txikien jaialdiaren atarian dira Aginagan. Jaialdi honen inguruko xehetasunak eskainiko dituzte eskola kideek, hilaren 29rako deitu duten prentsaurrekoan. Aginagako nahiz Gipuzkoako eskola txikien ordezkariak bilduko ditu 12:00etan ikastetxean bertan finkatu duten hitzorduak. “Bertan azalduko dute gaur egungo eskola txikien egoera, herri eta auzoetan betetzen duten funtzio garrantzitsua, lurralde orekan duen eragin positiboa, eta batik bat, ekainaren 9ko festa egunaren nondik norakoak”. Deitzailea: Aginagako Eskola.\nAginagako ekainaren 9ko Gipuzkoako Eskola Txikien jaialdiaren aurkezpena Aginagako Eskola\nTokia: Aginagako Eskola.\nZehaztasunak: Ekainaren 9an ospatuko duten Gipuzkoako Eskola Txikien jaialdiaren atarian dira Aginagan. Jaialdi honen inguruko xehetasunak eskainiko dituzte eskola kideek, hilaren 29rako deitu duten prentsaurrekoan. Aginagako nahiz Gipuzkoako eskola txikien ordezkariak bilduko ditu 12:00etan ikastetxean bertan finkatu duten hitzorduak. “Bertan azalduko dute gaur egungo eskola txikien egoera, herri eta auzoetan betetzen duten funtzio garrantzitsua, lurralde orekan duen eragin positiboa, eta batik bat, ekainaren 9ko festa egunaren nondik norakoak”.\nDeitzailea: Aginagako Eskola.\n“Ipuinak, sexu heziketaz blai” saioa guraso eta hezitzaileentzat\nSutegi udal liburutegia, Usurbil | Hitzaldia\nOrdua: 18:00.Tokia: Sutegi udal liburutegia.Egunak:-Maiatzak 27, astelehena: 8-11 urte artekoentzat.-Maiatzak 29, asteazkena: 2-7 artekoentzat.Zehaztasunak: haur eta gaztetxoekin sexualitateaz modu zabalean hitz egiteko saio orientatiboak. Lagungarri izan daitezkeen liburuen azterketa. Orientazio saioak. Izen ematea: maiatzaren 27ra arte liburutegian.Informazio gehiago: sexuaholku@usurbil.eus/ 697 919 516 / Kale Nagusia 43, behea (Gizarte Zerbitzuen egoitza).Antolatzaileak: Usurbilgo Sexu Aholkularitza Gunea eta Sutegi udal liburutegia.\n“Ipuinak, sexu heziketaz blai” saioa guraso eta hezitzaileentzat Sutegi udal liburutegia\nTokia: Sutegi udal liburutegia.\n-Maiatzak 27, astelehena: 8-11 urte artekoentzat.\n-Maiatzak 29, asteazkena: 2-7 artekoentzat.\nZehaztasunak: haur eta gaztetxoekin sexualitateaz modu zabalean hitz egiteko saio orientatiboak. Lagungarri izan daitezkeen liburuen azterketa. Orientazio saioak.\nIzen ematea: maiatzaren 27ra arte liburutegian.\nInformazio gehiago: sexuaholku@usurbil.eus/ 697 919 516 / Kale Nagusia 43, behea (Gizarte Zerbitzuen egoitza).\nAntolatzaileak: Usurbilgo Sexu Aholkularitza Gunea eta Sutegi udal liburutegia.


Donibane Lohizune: Akotze Zain elkarte berria, auzoko ingurumena babesteko | Euskal Herria | KAZETA\n2021 AZA. 03 - 07:30h\nDonibane Lohizune: Akotze Zain elkarte berria, auzoko ingurumena babesteko\nLafitenian egin nahi duten Carlos Beach ostatuaren aferak kezkaturik, irailean ofizializatu dute Akotze Zain elkartea eta orain kidetze kanpaina bati ekin dio. Ingurumena babesteko eta bizi kalitatea defendatzeko helburua du ekimen berriak.\nProiektuaren kontrako mobilizazio bat izan zen jada joan den maiatzean. © Guillaume FAUVEAU\nCarlos Beach izeneko hondartza-ostatua eraikitzeko egitasmoak hautsak harrotu zituen Donibane Lohizuneko Akotze auzoan. Izan ere, Lafiteniako itsasbazterra babesturiko ingurunea da eta anitz jendek salatu zuenez, eragin nabarmena izanen luke naturarekiko. Kezka horretatik abiatuz, uda honetan Akotze Zain elkartea sortu zuten hainbat auzotarrek eta irailetik goiti ofizializatu dute erroldan.\nOrain kidetze kanpaina bat abiatu du sarean nahi duenak elkartearekin bat egin dezan. Elkarte berriaren xedeak dira ingurumenaren babesa, bizi kalitatearen defentsa eta ingurumenari buruzko erronken sentsibilizazioa egitea. Udazken honetan bi ekintza aurreikusi ditu bere aktibitateekin hasteko: hondartza garbitzeko ekimena eta elkartearen aurkezpena egiteko bilkura publikoa.\nParaleloan, Carlos Beach ostatuak ekar ditzakeen ondorioei buruz osatu duten dosierra Pirinio Atlantikoetako prefekturari bidaltzea izan da. Bertan, Natura 2000 babesgunean den Lafiteniak jasaten ahalko lituzkeen kalteak aipatzen dituzte eta ingurumenari loturiko arauak hausten ote dituen galdegin diete prefekturako zerbitzuei.\nAldiz, ostatu horren eraikuntzarena ez da Akotze Zain elkartearen borroka eremu bakarra. Ingurumena zaindu nahi dute bere forma guzietan. Diotenez, Akotze auzoa oraindik urbanizazioagatik «partzialki» babestua da, nahiz eta egoera azkar ari den aldatzen. Horregatik «Akotzeko espazio naturalak eta izpiritua babesteko kolektiboki aritu nahi dugu. Gure ekintza auzoko proiektu ezberdinen gaineko zaintza herritarra ere bada», diote.\nIldo horretan, azken astean Lafitenian etxe bat 6.360.000 eurotan saldua dela jakin dute elkarteko kideek, hots, metro karratua 15.000 eurotan izanen da saldua. «Lurraren espekulazioaz harago, etxearekin batera diren eremu naturalaren lau hektareek kezka sortzen dute», diote oharrean. «Lurraren kontrola lehentasunezko gaia da. Iragarki hau aukera bat da erosketa partzial bat egiteko botere publikoen aldetik. Herriko Etxea ohartarazi dugu postaz eta baita herritarrak ere sare sozialen bidez».


Xistera hilaren 27an, larunbatean, helduko da Iparraldera – Euskal Heriko XISTERA Kluben Kluba\nCabanillaseko hitzorduaren ostean, Donibane Lohizuneko txapelketako txanda helduko da\nXistera Zirkuituak urratsak ematen jarraitzen du zesta punta harrobitik bultzatzeko eta hurrengo egunetan Iparraldera helduko da. Izan ere, abuztuaren 6 eta 7an Nafarroako Cabanillas herrian ospatutako torneoaren ostean, Donibane Lohizuneko txapelketako txanda helduko da.\nLehiaketa honetako finalerdiak, ospe handiko Campos Berri frontoian jokatuko direnak, hilaren 27an, larunbatean, izango dira, 18:00etatik aurrera, eta finalak, berriz, irailaren 2an, ostiralean, 20:30retan hasita. Egun honetan bertan, gainera, fibrosi kistikoari aurre egiteko dirua batuko da.\nHau izango da Xisterak Iparralden jaialdiak antolatuko dituen lehen aldia eta harrera bikaina espero da, zirkuituan inguruko pilotari ugari baitago eta Lapurdin zaletasun handia dagoelako.\ncesta punta Jai Alai Pelota Vasca San Juan de Luz Xistera


Mina, sufrimendua eta itxaropena - Gipuzkoako Hitza\nMina, sufrimendua eta itxaropena\n‘Mendian hil, hirian hil’ dokumentala ikusi ahal izango da, gaur Aretxabaletan eta bihar Eskoriatzan. Iñaki Peña medikua da zuzendaria, eta heriotzari buruzko hirugarren dokumentala du jada. Euskarazko filmik onenaren saria jaso zuen abenduan Bilbon, Mendi Film Festival jaialdian.\n2021, otsailak 19 Albisteak, gipuzkoa, Kirola, Kultura 213\nBizitzarekin, gozamenarekin lotzen dut nik mendia; eta, pandemia garaian, are gehiago”. Baina heriotzari buruzko dokumental bat sortzeko beharra sentitu zuen Iñaki Peñak duela bi urte. Debagoieneko Ospitalean Zainketa Aringarrietako medikua da. “Eta egunerokoan oso presente izaten dut heriotzaren gaia”, zehaztu du. 10-11 urte daramatza arlo horretan lanean, eta, 2013an pausoa eman zuenetik, hiru dokumental egin ditu jada: Aulki Hutsak 2013an, doluari buruzkoa; S(u/a)minetik bakera 2017an, dolua eta indarkeria lotzen dituena; eta Mendian hil, hirian hil iazko abenduan, mendiko heriotzei buruzkoa.\nHain zuzen ere, azken lan hori bertatik bertara ikusteko aukera izango da gaur eta hurrengo ostiralean Aretxabaletako Arkupe kultur etxean (19:00), eta bihar Eskoriatzako Zaldibar antzokian (19:00). Martxoaren 9an, berriz, Tolosan ikusi ahal izango da dokumentala, Mendi Tour jaialdian. Dokumentalarekin batera, gainera, solasaldia ere izango da ondoren, gaiari buruzko zalantzak argitu ahal izateko. 58 minutukoa da dokumentala, eta beste ordubetekoak izaten dira, normalean, solasaldiak. Mendian hil, hirian hil lanak euskarazko film onenaren saria jaso zuen, abenduan, Bilbon, Mendi Film Festival jaialdian. Peña elkarlanean aritu da Arteman Komunikazioa kooperatibarekin; Eider Ballina eta Josu Txintxurreta aritu dira editore eta post-produktore lanetan, eta Eñaut Zubizarretarena da musika banda.\nRamon Olasagastiren Mendi minez liburuak sortu zion Peñari doluari buruz zer edo zer idazteko beharra, 2007an. “Garai hartan hil zen gure aita, hirian, Donostian, minbiziak jota, 64 urterekin, eta liburu horrek asko lagundu zidan nire doluari aurre egiten; ondoren, 73 urterekin hil zitzaidan ama, minbiziarekin hura ere, goizegi”. Mendian kokatuta dagoen liburu batek lagundu zion etxeko heriotza bat gainditzen. “Mendian hildako pertsonenak dira Ramonek bildutako testigantza gehienak, baina mendian hil ez zen mendizale baten testigantza bat ere bildu zuen, etxean bere buruaz beste egin zuen batena”.\nMendia eta hiria, biko hori buruan oso presente gelditu zitzaion Peñari. “Eta, horren erakusgarri, Ramon Olasagastiren beraren hausnarketa batzuk ere erabili ditugu dokumental honetan”. Iñaki Otxoa Olzari buruzko liburuak eta dokumentalak ere argitu zuen Peñak buruan zeukan eskema —2008ko maiatzaren 23an hil zen, Annapurnan, 7.400 metrotan—.\nMikel Crespo, Xabier Ormazabal eta Beñat Arrue mendian hildako hiru gazteen senideak —Balaitusen (2017), Cho Oyun (2004) eta Pumorin (2001) hil ziren, hurrenez hurren—, Juanjo San Sebastian eta Felipe Uriarte mendizaleak, Jorge Nagore kazetaria, Izaskun Andonegi dolu prozesuetan aditua, Donostia Ospitaleko Zainketa Aringarrietako medikuak —Felix Zubia tartean—… Sentimendu eta min asko bildu ditu Peñak ordubete eskaseko lanean.\nCresporen amaren esan bat da senideek sentitzen duten minaren eta hildako senideak bizitza ulertzeko zeukan moduaren arteko talkaren adibide argia: “Badaude Balaitusen, tontorrean, hil zen egunean, 10:30ean, pozarren agertzen den argazkiak, eta horri begira esaten duzu: azkeneko momentura arte zoriontsu izan zen, ezta?”. Dokumentalaren egileak azpimarratu du itxaropenari heltzeko adibide egokiak direla senideen sentimendu horiek.\nHelburu argia dauka Peñak: “Bakarrik ez hiltzearen garrantzia azpimarratzea”. Horixe baitauka mendiak askotan, “bat-batean eta bakarrik hiltzen direla mendizale gehienak, istripuen eraginez”. Bat-batean, bakarrik… eta oso gazterik asko eta asko. “Eta oso dolu zailak izaten dira horiek. Gurasoak egoten dira mendizale bakoitzaren atzean, eta gogorra da 20 urteko seme baten heriotzak eragindako doluari aurre egitea; laguntza profesionala behar izaten dute gehienek dolu prozesuan”. Eta dokumentalaren egileak mahai gainean jarri nahi izan du mendizale horien bikotekideen edo anai-arreben errealitatea ere. “Baina dolu zail horietan ere itxaropena mantendu behar da, heriotza horien ondoren ere oso posible baita zulotik ateratzea”.\nPeñak azpimarratu du mendiak berezkoa duela bakardade sentsazio hori. “Baina koronabirusaren pandemiarekin jendea jabetzen ari da zer den hirian bakarrik hiltze hori, eta asko asaldatu egiten ditu horrek”. Baina beste lanbide batzuk ere zerrendatu ditu medikuak: “Arrantzale baten familiak badaki arriskua hor dagoela beti, suhiltzaile batenak ere bai… Eta, noski, baita himalaista batenak ere. Arriskua onartuta dago nolabait, baina, Juanjok [San Sebastian] esaten duen moduan, zure bizitza ez da zurea bakarrik”.\nMendizaleekin eta mendizaleentzat egindako lana da Mendian hil, hirian hil. “Baina, orain arte, denetik izan dugu ikusleen artean”, zehaztu du Peñak. “Mendizaleak bai, noski, baina baita heriotzari buruz hitz egin nahi zuten herritarrak ere”. Egileak esan du gaur egungo gizartean ez dagoela hainbeste toki on heriotzaz hitz egiteko. “Oso baztertuta daukagu gai hori, eta, horregatik, pertsona batzuk euren testigantzak ematera etortzen dira solasaldietara, badakitelako gune horretan heriotzari buruz lasai hitz egin ahal izango dutela”.\nOnartu du “barrua mugituta” amaitzen dituztela saio asko. “Baina, hain zuzen ere, horixe eskaini nahi dugu guk: bi belarri. Ez hainbeste guk hitz egitea, beste batzuek eurena konta dezaten gune erosoak sortzea baizik”. “Oso esperientzia aberasgarria” gertatzen ari da Peñarentzat, etengabeko feedbacka lortzen ari delako. “Lehengo batean, Facebook bidez, pertsona baten mezu luze bat jaso nuen, bere esperientzia pertsonala kontatuz. Asko poztu ninduen mezu horrek”.\n“Zergatik ez ditugu neurtzen mendiak gure baitan sortzen duten ilusioaren arabera?”, galdetzen du Felipe Uriartek dokumentalean; “zure beldurren kontrako borroka hori nola ez da ba izango adiktiboa?”, dio Juanjo San Sebastianek; “ez doaz bertara heriotzaren bila, bizitzaren bila baizik”, argitzen du Jorge Nagorek. Heriotza eta itxaropena, bi mutur horiei helduta lan gordina biribildu du Peñak.


Irekia Eusko Jaurlaritza - Gobierno Vasco :: Emakumearen aurkako indarkeria-delituen, familia barruko indarkeria-delituen eta sexu-askatasunaren aurkako delituen biktima diren pertsonei berehalako laguntza juridikoa emateko hitzarmen berria\nEmakumearen aurkako indarkeria-delituen,…\n\nEmakumearen aurkako indarkeria-delituen, familia barruko indarkeria-delituen eta sexu-askatasunaren aurkako delituen biktima diren pertsonei berehalako laguntza juridikoa emateko hitzarmen berria Iturria: Irekia\n\nsan_jose_convenio_02.jpg Iturria: Irekia\n\nsan_jose_convenio_01.jpg Iturria: Irekia\n\nsan_jose_convenio_03.jpg Iturria: Irekia\nEusko Jaurlaritzako Lan eta Justiziako sailburu Maria Jesus San Josek eta Legelarien Euskal Kontseiluko lehendakari Lurdes Maizteguik, gaur, Emakumearen aurkako indarkeria-delituen, familia barruko indarkeria-delituen eta sexu-askatasunaren aurkako delituen biktimei berehalako laguntza juridikoa emateko hitzarmen berria sinatu dute.\nEusko Jaurlaritzaren Gasteizko egoitzan egindako ekitaldian ere hartu dute parte Bizkaiko eta Arabako Abokatuen Elkargoetako Carlos Fuentenebro eta Anton Echevarrieta dekano.\nHitzarmen berriaren arabera, Euskadiko Abokatuen Elkargoek guardiako 15 profesional titular eta errefortzuko 7,5 izango dituzte, honako modu honetan banatuak: 7 abokatu titular eta errefortzuko 4 Bizkaian, 5 titular eta errefortzuko 2 Gipuzkoan; eta 3 titular eta errefortzuko 1,5 Araban. Aldeek, elkarren artean adostuta, zerbitzuaren beharren arabera, guardiako profesionalen kopurua handitzea edo murriztea erabaki ahal izango dute.\nHalaber, hitzarmen berriari esker, Eusko Jaurlaritzak finantzatzea xede dituen alderdien zenbatekoak eguneratu dira, bereziki, eguneko 24 orduetan eta urteko 365 egunetan txanda espezifiko honetan diharduten abokatuek egindako guardiengatik eta errefortzuengatik jasoko duten ordain ekonomikoa.\nSan Jose sailburuak gogoratu du etxeko indarkeriaren eta/edo sexu-erasoen biktimentzako ofiziozko txanda eta laguntza juridikoko lehen zerbitzua 2003ko akordioaren bidez jarri zela martxan, eta lau urte igaro ondoren, Euskadiko Abokatuen Elkargoetako bakoitzean txanda bereziaren funtzionamendua hobetu egin zen; hala, 2007an, beste bultzada bat jaso zuen, EAEn emakumearen aurkako delituen, etxeko indarkeriaren eta sexu-erasoen aurkako delituen biktimei berehalako laguntza juridikoa emateko hitzarmenari esker.\nEmakumearen aurkako indarkeria-delituen, familia barruko indarkeria-delituen eta sexu-askatasunaren aurkako delituen biktimei berehalako laguntza juridikoa emateko hitzarmen berrian, emakumearen kontrako indarkeriaren eta etxeko indarkeriaren aurkako borrokaren eta prebentzioaren inguruko araudietan nazioartean, estatuan eta autonomia-mailan emandako aldaketak eta aurrerapenak jasotzeaz gain, Administrazioaren eta Legelarien Euskal Kontseiluaren arteko lankidetza-helburuak eguneratzen eta zabaltzen dira.\nHitzarmen horren bidez, emakumearen aurkako indarkeria-delituen, familia barruko indarkeria-delituen eta sexu-askatasunaren aurkako delituen edozein biktimari laguntza juridiko espezializatua ematean honako hau barne hartuko dela:\nsalaketa bat jarri eta, hala badagokio, babes-agindu bat eskatu aurretik aurrez aurreko aholkularitza, biktimaren baldintza pertsonaletara, delituaren izaerara eta jasandako kalte-galeretara egokituz.\nsalaketa aurkeztean laguntzea, baita, hala badagokio, babeseko agindua eskatzen denean ere,\n, Babes Agindurako agertzea edo prozesua tramitatzen denean ematen den beste edozein eginbide judizialerako,\ntramitazioan zehar egin, aurkaratu edo ezeztatu behar diren helegiteak egitea\nProzesua amaitu arte, abokatu baten esku-hartze erreala eta eraginkorra eskatzen duen beste edozein egintza prozesal egitea.\nHitzarmena sinatu duten aldeek berariazko interes bikoitza adierazten dute. Alde batetik, biktimek informazio eta laguntza juridiko espezializatua jasoko dutela bermatzea, euren eskura dituzten tresna juridikoen gainean eta haiek erabiltzeak izan ditzakeen ondorioen gainean behar bezalako aholkuak jaso ditzaten, salaketa egin aurretik, baita, nahi badute, akusazio partikularra burutzean haiek defendatzea ere. Bestalde, indarkeriari lotutako txanda espezifiko hau ematen duten abokatuek —hitzarmen honen xede diren delituen inguruan hasierako eta etengabeko prestakuntza jaso dutela frogatu behar dute— egindako jarduketen espezifikotasunarekin loturik ordain ekonomiko egokia jasotzea.\nEra berean, Hitzarmenaren ondoriozko zerbitzuetara atxikiko diren juristei Legelarien Euskal Kontseiluak hasierako eta etengabeko derrigorrezko prestakuntza bermatzen die, eta, Lan eta Justizia Sailaren laguntzarekin eta finantziazioarekin, urtero derrigorrezko ikastaroak antolatuko dituzte. Bertan, existitzen diren Koordinazio Protokoloei behar bezalako dibulgazioa emango zaie.\nBertaratzeko eskatzen zaion lekuetan abokatua berehala hurbilduko dela bermatzeko, harremanetarako telefonoan dagokion eskaera jasotzen denetik gehienez ordu eta erdira erantzungo du.\nJasandako delituan kausa zuzena duten hitzarmen honen xede diren jarduketak burututa, jasandako delituarekin lotura zuzena duten ondorengo jarduketak biktimari hasieran zerbitzua eman zion abokatuak hartuko ditu bere gain eta, beti, hari emango zaio dagokion ordain ekonomikoa, Doako Laguntza Juridikoaren gainean indarrean dagoen araudiaren arabera.\nAbokatu titularrak eta errefortzukoak\n24 orduko guardiengatik eta, ondorengo egunean edo egunetan, bertatik ondorioztatzen diren laguntzengatik emango den ordain ekonomikoa hauxe izango da: 270 euro abokatu titular bakoitzeko eta 135 euro errefortzuko abokatu bakoitzeko.\nKudeaketa-gastuen ondoriozko ordain ekonomikoa, parte bakoitzeko 13 euro.\n24 orduko guardiako abokatua\n2007KO HITZARMENA (2019. Urtea)\nAsistentzia jaso duten pertsonen kopurua\nintervencion_sanjose_conven... behera kargatu (10 MB)\nsan_jose_hitzarmena_eu.mp3 behera kargatu (900 KB)\nsan_jose_hitzarmena_eu.mp4 20 MB\nrecursos_sanjose_convenio_e... 50 MB\nsan_jose_convenio_02.jpg 2 MB (jpg)\nsan_jose_convenio_01.jpg 3 MB (jpg)\nsan_jose_convenio_03.jpg 2 MB (jpg)